title: Martin Crane

text: Martin auttaa usein Frasierin ja Nilesin pulasta: vaikka nämä ovat intellektuellimpia kuin isänsä, Martinilla on maalaisjärkeä. Hän onkin tärkeä tasapainottaja poikien elämässä. Hän myös uskaltaa kritisoida heidän elitistisiä elintapojaan kokiessaan heidän menevän liian pitkälle.


title: Martin Crane

text: Sarjan aikana Martinilla on kaksi vakavampaa suhdetta. Sherry Dempseyn kanssa hän seurustelee tovin, mutta he eroavat. "Frasierin" finaalijaksossa Martin menee naimisiin Frasierin ja Nilesin entisen lastenhoitajan Roneen kanssa.


title: Warcraft (pelisarja)

text: Warcraft on Blizzard Entertainmentin menestynein pelisarja. Alun perin "Warcraft" oli vain kevytstrategiapelien sarja, mutta "World of Warcraft" -pelin julkaisun jälkeen se on siirtynyt myös roolipelien sarjaan. Sarja on voittanut useita Vuoden peli -palkintoja. Fantasy Flight Games -peliyhtiö on tehnyt pelisarjaan pohjautuvan lautapelin."Warcraftista" on julkaistu useita novelleja ja sarjakuvia, sarjakuvista tunnetuin lienee mangatrilogia "", jonka on käsikirjoittanut Richard Knaak ja piirtänyt Jae-Hwan Kim. Sen kaikki kolme osaa ovat ilmestyneet Suomessa, "Lohikäärmeen jäljillä", "Jäiset varjot" ja "Aavemaat". Suomessa ovat julkaistu myös 25-osainen "World of Warcraft" -sarjakuva tiivistettynä 12 lehteen sekä "" -mangan kaikki viisi albumia.


title: Warcraft (pelisarja)

text: "Warcraftista" tehtiin suuren budjetin elokuva "". Ohjaajaksi valittiin alun perin Sam Raimi, mutta hän vetäytyi myöhemmin hankkeesta. Uudeksi ohjaajaksi nimettiin tammikuussa 2013 Duncan Jones. Elokuvan ensi-ilta oli 10. kesäkuuta 2016.


title: Warcraft (pelisarja)

text: "Warcraft"-pelisarja sijoittuu suurimmalta osin planeetalle nimeltä Azeroth. Muita planeettoja pelisarjassa ovat Draenor (ja sen jäännökset nimeltä Outland ()), Argus, K'aresh ja Xoroth. Lisäksi pelisarjassa esiintyy metafyysisiä paikkoja, kuten Twisting Nether, Emerald Dream () ja Elemental Plane.


title: Warcraft (pelisarja)

text: WoWWiki on wiki-pohjainen englanninkielinen "Warcraft"-pelisarjan tietosanakirja. Sen perusti "Rustak"-nimimerkillä esiintyvä henkilö 24. marraskuuta 2004, omistaja on kuitenkin vaihtunut, mutta Rustak toimii yhä WoWWikin ylläpitäjänä. WoWWikissä on yli 87 tuhatta artikkelia, jopa enemmän kuin suositussa Wookieepediassa.


title: Warcraft (pelisarja)

text: WoWWikistä on myös suomenkielinen versio WoWWiki Suomi, tämä on kuitenkin hyvin suppea ja aktiivisen vandalismin alainen, myös kieliasultaan hyvin köyhähkö wiki. Suomen- ja englanninkielisen wikien lisäksi on 25 muuta kielivaihtoehtoa.


title: Sead Ramović

text: Sead Ramović (s. 14. maaliskuuta 1979 Stuttgart, Baden-Württemberg, Saksa) on bosnialainen jalkapallomaalivahti, joka edustaa Norjan pääsarjassa Tippeligaenissa pelaavaa Tromsø IL:n joukkuetta.


title: Sead Ramović

text: FC Feuerbachissa uransa aloittanut Ramović on edustanut aikaisemmin urallaan vain saksalaisia seuroja: SpVgg Feuerbachia, Stuttgarter Kickersiä, VfL Wolfsburgia, Borussia Mönchengladbachia ja Kickers Offenbachia. Norjaan hän siirtyi heinäkuussa 2006.


title: Sead Ramović

text: Bosnia ja Hertsegovinan maajoukkueessa Ramović on pelannut yhden ottelun.


title: Evert Liljeström

text: Evert Teodor Liljeström (1873-16. toukokuuta 1918) oli viipurilainen työnjohtaja ja Viipurin punakaartin johtajia Suomen sisällissodan aikana. Hän oli Viipurin punakaartin päällikön Juho Latukan adjutantti. Hän jäi Viipurin taistelussa valkoisten vangiksi. Vankileirillä häntä kuulusteli sotatuomari Toivo Tapanainen. Hänet tuomittiin kuolemaan ja ammuttiin Viipurin vankileirissä.


title: Matti Sorsa

text: Matti Erikinpoika Sorsa (21. tammikuuta 1875 – ?.toukokuuta 1918) oli viipurilainen jarrumies ja punakaartin päällikkö Suomen sisällissodassa. Hän toimi Heikki Kaljusen adjutanttina ja Muolaan punakaartin rykmentinkomentajana. Hän otti osaa Viipurin taisteluun, jossa jäi vangiksi. Hänet tuomittiin Viipurin vankileirin sotatuomioistuimessa kuolemaan ja teloitettiin ampumalla.


title: Vanishing Lessons

text: Vanishing Lessons on yhdysvaltalaisen thrash metal -yhtye Tourniquetin 4. studioalbumi vuodelta 1994. Tällä albumilla yhtyeen nykyinen laulaja Luke Easter esiintyi ensimmäisen kerran, ja kitaristi Eric Mendez erosi yhtyeestä. Tyyli muuttui enemmän kevyemmäksi ja rennommaksi hard rockiksi ja groove metaliksi. Tourniquet ei jatkanut yhteistyötä Metal Blade Recordsin kanssa, ja albumin tuotti Jim Faraci Bill Metoyerin sijasta. "Vanishing Lessonsin" julkaisi Intense Records, ja vuonna 2004 yhtye julkaisi omakustanteisesti albumista uuden painoksen digitaalisesti uudelleenmasteroituna sekä lisäkappaleiden kera.


title: Vanishing Lessons

text: Albumi äänitettiin 1994 Rumbo Recorders -studiossa, Canoga Parkissa, Kaliforniassa. Albumin tuotti Jim Faraci, avustajanaan Michael "Jaxx" Steinbrach. Vieraileva muusikko M. Russo soitti kitaraosuuksia 4. kappaleelle, ja Lavant Coppic laulaa taustoja "Drowning Machine"-kappaleella. Albumin julkaisi Intense Records.


title: Vanishing Lessons

text: Balladi "Twilight" osoittautui listasuosikiksi valtavirran radiokanavilla, ja kappaleesta "Bearing Gruesome Cargo" kuvattiin musiikkivideo. Se julkaistiin myöhemmin vhs-videolla "Pushin' Broom". "K517" on instrumentaalikappale, jolla rumpali Ted Kirkpatrick esittää rumpusoolon sovitettuna yhden suosikkisäveltäjänsä, Domenico Scarlattin sonaattiin, joka sävelletty cembalolle. Albumin kannessa on Vaudeville-juliste, joka mainostaa kahlekuningas Harry Houdinin esitystä 1930-luvulla. Kansilehdessä Kirkpatrick kertoo, että "vesikidutuskammiota pitelevä hirviö ilmentää vertauskuvallisesti sitä, miten käy jos ihmiset antavat 'maailman' hallita itseään - kuin laivan ilman peräsintä." Tätä käsitellään kappaleessa "Drowning Machine".


title: Vanishing Lessons

text: Albumi jakoi mielipiteitä yhtyeen ihailijoiden joukossa mutta sai tunnustusta HM-lehden lukijoilta, jotka valitsivat 1994 lehden äänestyksessä rumpali Ted Kirkpatrickin "Vuoden suosikkisanoittajaksi" ja "Vanishing Lessonsin" "Vuoden albumiksi". 1. helmikuuta 1995 brittiläisen Cross Rhythms -lehden Matt Anderson antoi albumille täydet 10 pistettä ja kirjoitti: "Uutiset tyylimuutoksesta saivat minut epäluuloiseksi. Kuinka yhtye, jolla on melkein ainutlaatuisin soundi mitä metalliyhtyeellä voi olla, voisi muuttua ja pitää ainutlaatuisuutensa? Voi minua vähäuskoista. Kolmen ensimmäisen albumin speed metal -vaikutteet ovat poissa kuten myös Ritterin ulvonta... Kappaleiden teknisyys on silti edelleen hämmästyttävää. "Twilight" on 1960-1970-lukujen tyylinen rock 'n' roll -kappale. Raskaiden kitaroiden ja vaikuttavien laulumelodioiden ainekset tekevät tästä mainion metalliaterian."


title: Vanishing Lessons

text: The Metal Observerin Jordan Jason kirjoitti 10. lokakuuta 2005 julkaistussa arviossaan "Vanishing Lessonsin" uudelleenjulkaisusta, että "Tällä albumilla Tourniquet vaihtoi täysin soundinsa, imagonsa and ihailijakuntansa... albumi ei ole kestänyt ikääntymistä yhtä hyvin kuin yhtyeen varhaiset thrash-remut, eikä se kestä vertailua edeltäjiinsä. Suurin osa "Vanishing Lessonsista" ei juuri jää mieleen ja unohtuu helposti. Sitä vastoin 'Drowning Machine', 'Acidhead' ja loistava 'K517' ovat merkittävän laadukkaita monesta syystä. Esimerkiksi 'K517:lla' Kirkpatrick (rummut, ainakin miljoona muuta juttua) tekee yhteistyötä klassisen säveltäjän kanssa tuottamalla tarkkoja fillejä ja mustekalamaisia rytmejä. ...tätä ei voi vähääkään kutsua yhtyeen mestariteokseksi, mutta se ei kuitenkaan ole samanlainen kauhistus kuin "Crawl To China".


title: Pyöräily kesäolympialaisissa 1952

text: Pyöräily järjestettiin Helsingin olympialaisissa 1952 kahdettatoista kertaa olympiatasolla. Kisatapahtumia oli neljässä rata- ja kahdessa maantiepyöräilyssä. Kaikki lajit olivat vain miehille tarkoitettuja.


title: Pyöräily kesäolympialaisissa 1952

text: Pyöräilyyn osallistui 214 kilpailijaa 36 maasta. Ratapyöräilyt ajettiin Helsingin Velodromilla 29.–31. heinäkuuta ja maantieajo käytiin 2. elokuuta. Maantiepyöräilyn reitti kulki Käpylästä Pakilan kautta Maunulaan ja sieltä takaisin Käpylään.


title: Pyöräily kesäolympialaisissa 1952

text: Ensimmäiset pyöräilymitalit jaettiin neljän kilometrin joukkuetakaa-ajossa. Kilpailun parhaat ajat tulivat jo välierissä, jossa Italian ja Yhdistyneen kuningaskunnan joukkueet ajoivat toisiaan vastaan. Italia eteni finaaliin ajalla 4.45,7 ja Yhdistynyt kuningaskunta jäi taistelemaan kolmannesta sijasta ajalla 4.49,4. Sen sijaan Etelä-Afrikka pääsi helposti finaaliin, kun Ranska keskeytti toisessa välierässä. Finaalissa Italia jätti Etelä-Afrikan selvästi taakseen jo puolivälissä ja joukkue polki selvään voittoon. Pronssia nappasi Yhdistyneen kuningaskunnan joukkue täpärästi ennen Ranskaa.


title: Pyöräily kesäolympialaisissa 1952

text: Kilometrin aika-ajossa ajat pysyivät aluksi vaisuina, mutta kuudentena lähtenyt eteläafrikkalainen Raymond Robinson saavutti jo paremman ajan kuin Lontoon voittaja. Australialainen Russell Mockridge teki 20. ajajana uuden olympiaennätyksen 1.11,1 ja siirtyi kärkeen, eikä häntä enää kukaan onnistunut uhkaamaan. Viimeisenä lähtenyt italialainen Marino Morettini pääsi lähimmäksi, mutta jäi hopealle.


title: Pyöräily kesäolympialaisissa 1952

text: Kilometrin eräajossa maailmanmestari Italian Enzo Sacchi oli ylivoimainen jokaisessa ajossaan. Finaalissa hän voitti Australian Lionel Coxin pienellä, mutta kuitenkin turvallisella erolla. Cox sai kuitenkin vielä myöhemmin samana päivänä kultamitalin, kun hän voitti parinsa Russell Mockridgen kanssa tandemajon mestaruuden. Pari ei ollut ehtinyt ennen kisoja harjoitella tandemajoa kuin muutaman kerran, mikä oli kostautua jo puolivälierissä, kun he kukistivat Tanskan parin vasta maalikameran tarkastelun jälkeen. Finaalissa kaatui eteläafrikkalaispari ja pronssia voitti Italia, kun ranskalaispari joutui luovuttamaan Franck Le Normandin jouduttua sairaalaan aiemmin loukattuaan itsensä eräajon keräilyerissä.


title: Pyöräily kesäolympialaisissa 1952

text: Vaikkei 190,4 kilometrin maantiepyöräilyn reitti ollutkaan vaativa, niin matkaan lähteneistä 112 osaanottajasta vain 52 pääsi maaliin asti. Suuri keskeyttäneiden määrä johtui tiukista kurveista, jossa sattui useita kolareita. Pahin haaveri tapahtui yhdeksännellä kierroksella, jolloin pääjoukon kärkipolkijat kolaroivat keskenään ja aiheuttivat parinkymmenen pyöräilijän onnettomuuden.


title: Pyöräily kesäolympialaisissa 1952

text: Kilpailu ratkesi 11. kierroksella, kun belgialaiskolmikko André Noyelle, Robert Grondelaers ja Lucien Victor laittoivat vauhtia. Heitä pystyivät seuraamaan vain alankomaalainen Jules Maenen ja saksalainen Edi Ziegler. Maenen putosi vauhdista 14. kierroksella. Viimeisellä kierroksella Noyelle lähti lopullisesti karkuun ja ratkaisi kisan ennen loppusuoraa. Grondelaers irtosi toiseksi ja Ziegler kukisti Victorin loppukiritaistelussa. Belgia otti selvän joukkuevoiton, kun heidän kaikki kolme pyöräilijäänsä oli neljän parhaan joukossa.


title: Rose (Pokka pitää)

text: Rose on henkilöhahmo brittiläisessä komediasarjassa Pokka pitää. Shirley Stelfox näytteli Rosea ensimmäisen tuotantokauden jaksoissa ja Mary Millar muissa jaksoissa.


title: Rose (Pokka pitää)

text: Rose on Hyacinth Bucketin ja Daisyn sisar. Rose ja Daisy asuvat samassa asunnossa rapistuneella asuinalueella Onslow’n ja siskojen isän kanssa. Rose on miestennielijä ja aina flirttaileva. Hän on iskenyt silmänsä pastori Michaeliin ja Hyacinthin naapurin Emmettiin. Rose pukeutuu usein minihameisiin ja hyvin paljastaviin seksikkäisiin vaatteisiin. Rose on ollut naimisissa kerran ja kihloissa monta kertaa.


title: Rose (Pokka pitää)

text: Hyacinth ei pidä Rosen tyylistä pukeutua minihameihin ja viekotella miehiä. Hän yrittää parhaansa mukaan vältellä Rosea ja Daisyä. Hän vierailee sisariensa luona vain pakon edessä, lähinnä dementoituneen isänsä takia.


title: Rose (Pokka pitää)

text: Rosen sukunimeä ei ole koskaan mainittu sarjassa.


title: Ivar Jokinen

text: Iivar Jokinen (2. syyskuuta 1874 – 27. helmikuuta 1918) oli jämsäläinen paperitehtaan työmies ja Jämsänkosken punakaartin päällikkö Suomen sisällissodassa. Hän pakeni Jämsästä Tampereelle ja liittyi punakaartiin, sai komentoonsa Oriveden punakaartiin liitetyn jämsäläiskomppanian, ja otti osaa Länkipohjan taisteluun. Hän antautui vapaaehtoisesti vangiksi taistelussa, kuljetettiin vankina Jämsään, jossa Jokinen joutui vankina Hjalmar Saaren eli Saaren Jallun omistamaan kartanoon. Jokinen murhattiin pian tämän jälkeen.


title: Taavi Starck

text: Taavi Vilhelm Starck (15. tammikuuta 1858 - 10. toukokuuta 1918) oli lappeelainen työmies ja Lappeenrannan punakaartin esikunnan jäsen Suomen sisällissodassa 1918. Hänen vaimonsa Elisabeth Starck oli vallankumousoikeuden jäsen ja hänen poikansa Väinö Starck Lappeenrannan punakaartin esikuntapäällikkö. Taavi Starck jäi Lappeenrannassa valkoisten vangiksi toukokuussa 1918. Hänet tuomittiin kuolemaan ja teloitettiin sotatuomari Toivo Tapanaisen määräyksellä.


title: Killken kulttuuri

text:
Killken kulttuuri vallitsi juuri ennen inkoja Cuzcon lähiympäristössä arviolta 900–1200 jaa. Aikaisemmin Cuzcon altaassa ollut Killken keramiikka oli joko inkojen tai heidän välittömien edeltäjiensä tekemää.
Kulttuuri rakensi muun muassa Sacsayhuamánin valtavat muurit. Näin ollen kulttuuri oli melko pitkälle kehittynyt; se rakensi myös teitä, temppeleitä ja käytti kasteluviljelyä.
Killken keramiikan tunnisti ensimmäisenä omaksi ryhmäkseen arkeologi John H. Rowe.
Killken keramiikka muistuttaa inkojen hienonlajista keramiikkaa.
Killken kulttuurin synty on saattanut lähteä Warin kulttuurista.


title: Tapio Sammalkangas

text: Tapio Sammalkangas (s. 16. maaliskuuta 1980 Tampere) on suomalainen entinen jääkiekkopuolustaja. Hän pelasi urallaan SM-liigassa yhteensä 671 runkosarjaottelua tehopistein 30+64=94 ja keräten 803 jäähyminuuttia sekä 56 playoff/liigakarsintaottelua tehopistein 5+4=9 ja keräten 59 jäähyminuuttia. Sammalkangas voitti Suomenmestaruuden Porin Ässissä vuonna 2013 ja Tapparassa vuonna 2017. Sammalkangas pelasi urallaan ulkomailla ECHL:ssä ja Tanskassa. Hänet tunnettiin pelityyliltään puolustavana puolustajana.


title: Tapio Sammalkangas

text: Sammalkangas on Tampereen Ilveksen kasvatti. Hän aloitti jääkiekon 4-vuotiaana Hervannan kaupunginosajoukkueessa. Sammalkangas voitti B-nuorten SM-pronssia vuonna 1997 ja A-nuorten SM-hopeaa vuonna 1999. Hän debytoi Ilveksen SM-liigajoukkueessa kaudella 1997–1998 kevään 1998 pudotuspeleissä, joissa Sammalkangas pelasi kolme ottelua ilman tehopisteitä ja voitti kauden päätteeksi SM-hopeaa. Kauden 1998–1999 hän pelasi kokonaan A-nuorissa, eikä saanut tililleen yhtään SM-liigaottelua. Kausi 1999–2000 oli Sammalkankaalle varsinainen tulokaskausi SM-liigassa ja se toi hänelle 47 runkosarja- ja kolmessa playoff-ottelussa kolme syöttöpistettä. Kaudella 2000–2001 Sammalkangas teki 54 runkosarjaottelussa tehot 3+4=7 ja yhdeksässä playoff-ottelussa yhden maalin. Häntä peluutettiin kauden aikana myös laitahyökkäjän tontilla. Sammalkangas teki liigauransa avausmaalin 2. marraskuuta 2000 Rauman Lukkoa vastaan. Hänet palkittiin ottelun "Ilta-Sanomien" kahden tähden tähtipelaajana. Sammalkankaalla oli muutaman päivän ajan ennen osumaansa hallussaan myös eniten SM-liigaotteluita (61 runkosarjaottelua) ilman maalia. Hän voitti kauden päätteeksi SM-pronssia.


title: Tapio Sammalkangas

text: Kaudeksi 2001–2002 Sammalkangas siirtyi Porin Ässiin. Hän teki SM-liigan yhden kauden piste-ennätyksensä tehoilla 5+10=15. Sammalkangas palasi kauden jälkeen taas Ilveksen harjoitusvahvuuteen ja teki kesäkuussa 2002 vuoden mittaisen sopimuksen joukkueen kanssa. Kaudella 2003–2004 hän jatkoi uraansa Pohjois-Amerikassa ECHL-joukkue Fresno Falconsissa. Myös kaksi seuraavaa kautta Sammalkangas pelasi ulkomailla Tanskan pääsarjaa Aalborg IK:ssa.


title: Tapio Sammalkangas

text: Kesällä 2006 Sammalkangas harjoitteli Ässien mukana ja teki vuoden mittaisen ja elokuun loppuun asti kestävän, try-outin sisältäneen sopimuksen joukkueen kanssa. Hän sai koejaksonsa päätteeksi jatkosopimuksen kaudeksi 2006–2007. Sammalkangas teki SM-liigan yhden kauden maaliennätyksensä yhdeksällä osumallaan, joilla hän oli Ässien eniten maaleja tehnyt puolustaja. Tehopisteitä syntyi 13. Tammikuussa 2007 Sammalkangas teki kaksivuotisen jatkosopimuksen joukkueen kanssa. Kausi 2007–2008 hänelle osoittautui kuitenkin edellisen kauden jälkeen pettymykseksi, kun maaleja syntyi vain yksi ja teholukema oli –24. Kaudella 2008–2009 Sammalkangas keräsi kuuden tehopisteen ohella myös 116 jäähyminuuttia, joilla hän voitti Ässien sisäisen jäähypörssin. Sammalkangas voitti koko kevään 2009 liigakarsintojen tehotilaston lukemalla +8.


title: Tapio Sammalkangas

text: Kausi 2009–2010 Sammalkankaalla alkoi vasta vuodenvaihteessa, kun hän oli koko syyskauden sivussa olkapäävamman vuoksi. Sammalkangas pelasi kuntouduttaan kaksi viikkoa lainalla Mestis-joukkue Lempäälän Kisassa. Loppukaudella hän pelasi 24 runkosarjaottelua. Kaudella 2011–2012 Sammalkangas nousi Ässien varakapteeniksi. Joulukuussa 2011 hän teki joukkueen kanssa kaksivuotisen jatkosopimuksen. Kauden 2012–2013 Sammalkangas voitti Suomenmestaruuden. Kaudella 2013–2014 hän pelasi loukkaantumisten takia vain 24 ottelua. Syyskuussa 2013 Sammalkangas teki taas kaksivuotisen jatkosopimuksen Ässien kanssa.


title: Tapio Sammalkangas

text: Sammalkangas ei kuulunut Ässien kapteenistoon enää kaudella 2015–2016. Hänet nimettiin kuitenkin joukkueen varakapteeniksi runkosarjan ja Ässien kauden viimeiseksi jääneeseen otteluun 10. maaliskuuta 2016 Turun Palloseuraa vastaan. Vastaavasti Ässien kapteeniksi otteluun nimettiin Sammalkankaan pitkäaikainen puolustajapari ja neljällä edellisellä kaudella joukkueen kapteenina toiminut Ville Uusitalo. Ässien valmennusjohto antoi kaksikon tehdä kunniakierroksen Isomäen jäähallin ympäri joukkueen otettua aikalisän ajassa 53.21.


title: Tapio Sammalkangas

text: Kaudeksi 2016–2017 Sammalkangas siirtyi vuoden mittaisella sopimuksella Tapparaan. Hän kuitenkin kärsi loukkaantumisista ja jäi varsin pieneen rooliin. Sammalkangas pelasi vain 27 runkosarja- ja yhden playoff-ottelun. Hän voitti kauden päätteeksi Suomenmestaruuden. Heinäkuun 2017 lopulla Sammalkangas ilmoitti omalla Facebook-tilillään lopettaneensa pelaajauransa.


title: Tapio Sammalkangas

text: Sammalkangas pelasi alle 18-vuotiaiden EM-kilpailuissa vuonna 1998, jolloin hän voitti hopeaa. Sammalkangas on toiminut myös Suomen alle 20-vuotiaiden maajoukkueen kapteenina.


title: Tapio Sammalkangas

text: Sammalkankaan isä Timo pelasi jääkiekkoa Ilveksen junioreissa ja Ruotsin alemmissa sarjoissa. Hänen serkkunsa Markus, Mikko ja Samuli Kankaanperä ovat pelanneet myös SM-liigassa. Heistä nykyään Vaasan Sportissa pelaava Markus johtaa SM-liigan kaikkien aikojen jäähypörssiä.


title: Elizabeth Warden

text: Elizabeth Warden, lempinimeltä Liz (o.s. Hawksworth) on kuvitteellinen hahmo brittiläisessä komediasarjassa "Pokka pitää". Elizabethia näyttelee Josephine Tewson.


title: Elizabeth Warden

text: Elizabeth on Hyacinth ja Richard Bucketin naapuri. Elizabeth on naimisissa ja hänen aviomiehensä työskentelee Saudi-Arabiassa. Pariskunnalla on tytär nimeltä Gail, joka opiskelee yliopistossa. Elizabethin luona asuu hänen vaimostaan eronnut veljensä Emmet. Molemmat yrittävät parhaansa mukaan vältellä Hyacinthiä, yleensä huonolla menestyksellä. Hyacinth kutsuu usein Elizabethin kahville, mutta Elizabethilla on kahvikuppineuroosi, joka ilmenee vain Hyacinthin luona. Elizabeth päätyy aina tavalla tai toisella läikyttämään kahvia tai pudottamaan kupin lattialle ja muuttuu hermoraunioksi yrittäessään välttää sitä. Hyacinth ei koskaan vaikuta vihaiselta, vaikka on oikeasti enemmän huolissaan arvoastioistaan kuin Elizabethista. Toisinaan Hyacinth huomauttaa Elizabethin vaatteista ja siitä, ettei hän käytä hattua.


title: Chiripa

text:
Chiripa oli varhainen intiaanien rakentama temppelikeskus Titicaca-järven rannalla Boliviassa Andeilla.
Täällä on suuri kolmessa vaiheessa rakennettu temppeli, ja monia hautoja.
Ihmiset elivät täällä muun muassa perunan, papujen ja muiden kasvien viljelyllä. Chiripa oli pohjoisen Chavinin kulttuurin aikalainen
ja edelsi myöhempiä Pucaran ja Tiwanakun kulttuureita.


title: Chiripa

text:
Chiripa sijaitsee Taracon niemimaalla, joka pistää lounaisen Titicaca osajärven Wiñaymarkaan. Se sijoittuu niin sanottuun alkujaksoon tai muodostavaan aikaan noin 1500 eaa.-100 eaa., jolloin liikkuva asutus asettui täällä paikoilleen ja syntyi kasvavia temppelikeskuksia.
Näihin aikoihin metallin käyttö ilmestyi näille seuduille. Chiripa oli asuttu noin 1500/1100 eaa. - 200 jaa./1000 jaa. Chiripan aikoihin kukoisti pohjoisessa Perun vuoristossa Chavinin kulttuuri. Chiripan varhaisen muodostavan kulttuurivaiheen on katsottu vaikuttaneen vuosisatoja myöhemmin syntyneiden suurempien asutuskeskusten Pucaran ja Tiwanakun syntyyn. Chiripan rauniot sijaitsevat Andien ylätasangolla Altiplanolla Titicacan alueella, 15 km itään nykyisestä Chiripan kaupungista. Sitä pidetään eräänä suuren Tiwanakun keskusten edeltäjistä.


title: Chiripa

text:
Keramiikka ilmestyi Bolivian altiplanolle jossa myös Chiripa oli noin 1500 eaa..Noin 1500-1000 eaa.
Chiripan varhaisin vaihe ajoittuu aikaan 1500-1000 kalenterivuotta eaa., jolloin tehtiin pääosin tummaa keramiikkaa.
tänne alettiin rakentaa 36 hehtaarin kokoista tasalakista kumpua, jollaiset olivat Perun rannikolla tuhon aikaan tavallisia. Kummun viimeinen rakennusvaihe noin 1000 jaa. on Tiwanaku III-tyyliä monoliittireunustaisine pihoineen.


title: Chiripa

text:
Tummaa keramiikkaa tehtiin myös keskimmäisellä Chiripan kaudella 1000 - 800 eaa., vaikka maalattu keramiikka tällöin ilmestyikin, ja oli kermanväristä punaisella pohjalla. Tältä ajalta on eräs temppelisyvennyspiha, joka on ristitty Choquehuancaksi. Se on 14*14 m, kivireunusteinen ja laastilattiainen.
Chiripan ala oli kasvanut 4.25 ha:han. Sekä Chiripasta että etelämpänä Andeilla sijaitsevasta Wankaranista on löydetty vuosilta 1200-800 eaa. eräitä varhaisimmista metalliesineistä. Metalli ei ollut näihin aikoihin vielä yleistä keski-Andien alueella


title: Chiripa

text:
Chiripan ala 7,7 ha. Chiripan loppuvaiheen keramiikka, jota oli 800 eaa.- 100 jaa., oli kermanväristä ja punaisella kuviolla maalattua. . Wankaranissa, Poopó-järven lähellä Titicaca-järvestä etelään oli suuriakin 15-700 pyöreän talon kyliä, johon liittyi kotialttareita jumalien palvomista varten. Kauden alussa quinoan kerä'ilystä sen viljelyyn, 800-500 eaa varhainen peruna.
Noin 800 eaa syyntyi Lluscon upotetu aukio. Noin 600 eaa alettiin rakentaa suuren tasalakisen pyramidin, Monticulon tasanteen 2ylimpiä taloja". Noin 400 eaa ne hylättiin, ja tehtiin "alemmat talot", joissa
tehtiin muutoksia ja suttiin vuoteen 100 jaa asti.


title: Boom Gaspar

text: Kenneth E. Gaspar (s. 4. helmikuuta 1953 Waimanalo Havaiji Yhdysvallat), paremmin tunnettu nimellä Boom Gaspar, on yhdysvaltalainen muusikko. Hän on soittanut koskettimia Pearl Jamissa vuodesta 2002 alkaen. Ennen Pearl Jamia hän soitti useammissa paikallisissa kokoonpanoissa.


title: Irakli Tšarkviani

text: Irakli Tšarkviani (, 19. marraskuuta 1961 – 25. helmikuuta 2006) oli georgialainen runoilija, proosakirjailija ja muusikko, joka käytti taiteilijanimeä Mefe (, "kuningas"). Tšarkviani tunnettiin eksentrisestä julkisuuskuvastaan ja runoudestaan sekä eklektisestä musiikistaan, johon kuului vaihtoehtorockia, elektronista musiikkia ja hip hopia.


title: Irakli Tšarkviani

text: Tšarkviani syntyi eliittiperheeseen Tbilisissä, silloisen Georgian SNT:n pääkaupungissa. Hänen isänsä, journalisti ja diplomaatti Gela Tšarkviani, on Georgian nykyinen Britannian-suurlähettiläs ja hänen isoisänsä Kandid Tšarkviani nousi Lavrenti Berijan jälkeen Georgian SNT:n kommunistisen puolueen keskuskomitean pääsihteeriksi vuosiksi 1938–1952.


title: Irakli Tšarkviani

text: Tšarkviani valmistui Tbilisin valtionyliopiston länsieurooppalaisen ja amerikkalaisen kirjallisuuden osastolta. Hän teki debyyttinsä vuonna 1976 indie rock -projekti Arišissa, jota ei huomioitu julkisuudessa. Myöhempi yhtye Taxi menestyi edeltäjäänsä paremmin ja nauhoitti nimeään kantavan albumin vuonna 1988. 1980-luvulla useita Tšarkvianin sanoituksia ja novelleja, jotka pantiin merkille kapinallisuudestaan, julkaistiin Georgian kirjallisuuslehdissä. 1990-luvun alussa Tšarkvianista tuli yksi Georgian vaihtoehtorockin ja elektronisen musiikin huomattavimmista artisteista. Hän johti projekteja "Children’s Medicine" (1991–1992) ja "Georgian Dance Empire" (1993), esiintyen ympäri Georgiaa ja ulkomailla, erityisesti Moskovassa ja Itä-Euroopassa. Tšarkvianin ensimmäinen sooloalbumi "Svan Song" nauhoitettiin Saksassa vuonna 1993: sillä oli merkittävä vaikutus Georgian 1990-luvun vaihtoehtomusiikkiin. Hän sävelsi musiikkia elokuvaan "Orpeosis sakvdili" ("Orfeuksen kuolema") vuonna 1995 ja äänitti toisen albuminsa nimeltään "Apren" vuonna 1997. Sitä seurasivat single "Sakartvelo" ("Georgia") vuonna 1999 ja albumit "Amo" ja "Savse" vuosina 2001 ja 2004. Samoihin aikoihin hän otti käyttöön taiteilijanimen Mefe, joka tarkoittaa georgiaksi "kuningasta". Tšarkviani kirjoitti myös useita runoja, tarinoita ja romaanin, mutta hänen suosionsa muodostui pääosin musiikista.


title: Irakli Tšarkviani

text: Hän kuoli "sydänongelmiin" kotonaan 25. helmikuuta 2006. Hän jätti jälkeensä useita julkaisemattomia kappaleita, jotka koottiin hänen kuolemansa jälkeen vuonna 2007 albumille "Dzirs Mefe".


title: Chankat

text: Chankat (chanca) olivat varhain 1400-luvulla Perun ylängöllä inkojen kilpailijoita. He asuivat Apurimacin laaksossa Abancayn seuduilla nykyisissä ayaccuchon ja paurimacin depertementeissa. Chankojen alue laajeni noin 1200-1438. He valloittivat muun muassa Quechua-kansan maat, jotka sijaitsivat länteen inkojen alueesta.


title: Chankat

text: Chankat jakautuivat kolmeen ryhmään: hananin chankat eli ylemmät chankat, Hhrinin chankat eli alemmat chankat ja villcat eli hancohuallosit. Hannain chankojen keskus oli Andahuaylas, hurinin chankojen Uranmarca, ja vilcojen Vilcashuaman.


title: Chankat

text: Vuonna 1438 chankat tunkeutuivat inkojen maille. Kun he hyökkäsivät Cuzcoon, silloisen hallitsijan Viracocha Incan prinssi, tuleva inkahallitsija Pachacuti ajoi heidät pois Cuzcon lähistöltä.


title: Chankat

text: Muita inkojen alistamia ylänköheimoja olivat huancat..


title: Borgundin sauvakirkko

text: Borgundin sauvakirkko on sauvakirkko, joka sijaitsee Borgundissa, Sognin ja Fjordanen läänissä Norjassa. Se rakennettiin vuoden 1150 tienoilla ja omistettiin Pyhälle Andreakselle. Sitä ei ole tämän jälkeen laajennettu eikä sitä ole jälleenrakennettu uudenaikaisemmaksi, kuten monille muille sauvakirkoille on käynyt. Katto on paanuista ja koristeltu lohikäärmeenpäillä ja risteillä. Saarnastuoli on 1500-luvulta ja alttaritaulu vuodelta 1620.


title: Koo Stark

text: Kathleen Dee-Anne "Koo" Stark (s. 26. huhtikuuta 1956) on yhdysvaltalainen näyttelijä, joka tunnetaan parhaiten Prinssi Andrewin tyttöystävänä ennen prinssin suhdetta ja avioliittoa Sarah Fergusonin kanssa.


title: Koo Stark

text: Koo Starkin tunnetuin elokuvarooli on nimirooli eroottisessa elokuvassa "Emily" (1976). Enimmäkseen hän on tulkinnut sangen pieniä osia.


title: Koo Stark

text: Stark on näyttelijänuransa ulkopuolella työskennellyt valokuvaajana. Molemmat hänen vanhemmistaan vaikuttivat viihdealalla.


title: Koo Stark

text: Buddhalaisella Starkilla on 17. maaliskuuta 1997 syntynyt tytär Tatiana. Hän sairastui vuonna 2002 rintasyöpään.


title: Jalkapallon Euroopan-mestaruuskilpailujen 2008 kokoonpanot

text: Tämä sivu esittelee vuoden 2008 jalkapallon Euroopan-mestaruuskilpailujen 16 osallistujajoukkuetta. Joukkueiden kapteenit on merkitty (c)-merkillä. Joukkueissa tulee olla 23 pelaajaa, joista kolmen täytyy olla maalivahteja.


title: Antroposeeni

text: Antroposeeni on vakiintumaton, joittenkin tieteilijöitten ehdottama meneillään oleva geologinen epookki. Yleisluontoisen määritelmän mukaan antroposeeni on holoseenin jälkeinen epookki ja se alkoi teollistumisen myötä 1800- tai 1900-luvulla. Antroposeenin aikana niin sanottu kuudes joukkosukupuutto on kiihtynyt voimakkaasti.


title: Antroposeeni

text: Antroposeenin käsitteen kannattajat ovat esittäneet (2011), että uudelle geologiselle epookille on tarvetta, koska ihmisen toiminta on muuttanut luontoa niin monin tavoin ja osa muutoksista on geologian keinoin havaittavissa. Käsitteen vastustajat taas ovat katsoneet (2015), että uuden epookin määrittelemiseen ei ainakaan toistaiseksi ole aihetta, etenkin kun ihmisen toiminnan vaikutukset mainitaan jo osana holoseenin määritelmää.


title: Antroposeeni

text: Antroposeeni-termin loi amerikkalainen biologi Eugene Stoermer jo 1980-luvulla, mutta Nobel-palkittu kemisti Paul J. Crutzen teki käsitteen yleisesti tunnetuksi vuonna 2000. Anthropocene Working Groupiksi nimetty tutkijaryhmä tekee työtä antroposeenin virallistamiseksi, mihin vaaditaan muun muassa riittävän selvä määritelmä ja alkamisajankohta. Mahdollisen virallisen päätöksen tekee Kansainvälinen stratigrafiakomissio.


title: Antroposeeni

text: Antroposeenia edeltävän epookin, holoseenin, katsotaan alkaneen noin 9 600 eaa. Se määriteltiin vuonna 2009, vaikka holoseenin käsite oli ollut käytössä 1800-luvulta lähtien.


title: Antroposeeni

text: Antroposeenin katsotaan varsin yksimielisesti alkaneen teollisen vallankumouksen jälkeen, jossakin vuosien 1800 ja 2000 jaa. välillä, mutta tarkkaa määritystä ei ole vielä yleisesti hyväksytty. Eräs ehdotus rajapyykiksi on ydinkokeitten laajamittainen suorittaminen 1950- ja 1960-luvuilla. Niitten aiheuttamat laskeumat näkyvät muun muassa Grönlannin jäätiköissä tehtävissä kairauksissa. Meneillään olevan antroposeenin loppu eli seuraavan epookin määrittely on täysin avoinna.


title: Tamaudun

text: Tamaudun () on Ryūkyūn kuningaskunnan toiselle Shō dynastialle rakennettu mausoleumi. Se sijaitsee Nahan kaupungissa, nykyisessä Okinawan prefektuurissa, Japanissa.


title: Tamaudun

text: Mausoleumin rakensi dynastian kolmas kuningas Shō Shin noin vuonna 1501. Rakennus vahingoittui toisessa maailmansodassa käydyssä Okinawan taistelussa vuonna 1945, ja se restauroitiin 1972. Suoraan luonnonkiveen rakennetussa mausoleumissa on kolme sisempää kammiota, ja koko rakennelma on ympyröity kivestä rakennetuilla seinillä. Ulkopuolella rakennusta vartioi kaksi shīsā-patsasta.


title: Tamaudun

text: Japanissa Tamaudun on valittu tärkeäksi kansalliseksi kulttuurikohteeksi sekä kansalliseksi historialliseksi monumentiksi. Vuonna 2000 Tamaudun valittiin Unescon maailmanperintöluetteloon osana gusukujen ja muiden Ryūkyūn kuningaskunnan omistusten muodostamaa kokonaisuutta. Tamaudunin maailmanperintöluetteloon valittu alue on kooltaan 1,1 hehtaaria ja sitä ympäröi Sonohyan-utaki Ishimonin ja Shurin linnan kanssa jaettu 136,9 hehtaarin suojavyöhyke.


title: Neue Nationalgalerie

text: Neue Nationalgalerie on Berliinin Kulturforumilla sijaitseva modernin taiteen museo. Museon suunnitteli Ludwig Mies van der Rohe, ja se avattiin vuonna 1968. Museossa on useita uniikkeja 1900-luvun moderneja taideteoksia. Tyylisuuntauksina on mm. kubismi ja surrealismi. Museon kokoelmiin kuuluu mm. Pablo Picasson, Joan Mirón ja Vasili Kandinskin töitä. Suurin osa museon töistä sijaitsee museon alla.


title: Gemäldegalerie

text:
Gemäldegalerie on Berliinissä sijaitseva taidemuseo, jossa on maailman suurimpiin kuuluva kokoelma 1300−1800-lukujen taidetta. Preussin kuninkaallisesta taidekokoelmasta alkunsa saanut kokoelma avattiin yleisölle alun perin vuonna 1830 nykyisen Altes Museumin tiloissa. Kokoelma kasvoi kansainväliseen kuuluisuuteen sen johtajana vuosina 1890–1920 toimineen Wilhelm von Boden aikana, ja vuodesta 1904 se oli näytteillä Kaiser-Friedrich-Museumin (nyk. Bode-museo) tiloissa. Kokoelma ja rakennus kärsivät pahoja vaurioita toisessa maailmansodassa, jolloin yli 400 taideteosta tuhoutui tai katosi. Kylmän sodan aikana kokoelma jakautui kahtia, kun Itä-Saksaan jääneet teokset jätettiin Bode-museoon ja Länsi-Saksaan päätyneet siirrettiin Dahlemin museoihin. Saksojen yhdistymisen jälkeen kokoelmat yhdistettiin ja uusi museorakennus valmistui Kulturforumille vuonna 1998.
Gemäldegaleriessa on esillä muun muassa Peter Paul Rubensin, Rembrandtin, Rafaelin ja Caravaggion mestariteoksia.


title: George Kojac

text: George Harold Kojac (2. maaliskuuta 1910 New York – 28. toukokuuta 1996 Fairfax, Virginia) oli yhdysvaltalainen uimari ja olympiavoittaja. Hän voitti kaksi olympiamitalia, joista kumpikin oli kultaisia ja saatu Amsterdamista 1928.


title: Kaphoornari

text:
Kaphoornari tarkoittaa merenkulkijaa, joka on kiertänyt Kap Hornin purjealuksella. Tiukasti määritellen kaphoornareiksi hyväksytään vain Kap Hornin purjekauppalaivalla kiertäneet merikapteenit. Kaphoornareilla on ollut kansainvälinen järjestö, alkujaan Ranskassa vuonna 1937 perustettu yhdistys A.I.C.H. (Amicale Internationale des Capitaines au Long Cours Cap Hornies). A.I.C.H. lopetettiin vuonna 2003. Suomessa on toiminut kaksi kansallista alaosastoa: Manner-Suomessa Amicale des Capitaines au Long Cours Cap Hornies Finlandais, joka lopetettiin vuonna 2006, ja Ahvenanmaalla vuoteen 2003 asti
Suomella on kaphoornareihin liittyen erikoisasema sikäli, että Kap Hornin kiertämiseen kykeneviä purjekauppalaivoja kuului viimeksi ahvenanmaalaisen Gustaf Eriksonin laivastoon. Merikapteenien koulutukseen puolestaan kuului pakollinen harjoittelu purjealuksilla, joten kapteeneiksi aikovat pestautuivat usein Eriksonin aluksiin. Näistä aluksista viimeisinä Kap Hornin kiersivät "Pamir" ja "Passat" vuonna 1949.


title: Kaphoornari

text: Suomessa oli toukokuussa 2009 elossa 13 kaphoornaria.


title: Kaphoornari

text:
A.I.C.H. eli Association Amicale Internationale des Capitaines au Long-Cours-Cap Horniers () oli kansainvälinen merenkulkijoiden järjestö, jonka jäseneksi pääsivät Kap Hornin kiertäneet merikapteenit.
Yhdistyksen perusti vuonna 1937 ranskalainen merikapteeni Yves Menguy 34 muun perustajajäsenen kanssa Saint-Malossa Ranskassa. Yhdistyksellä oli Suomessa kaksi alaosastoa, Ahvenanmaan ja Suomen alaosastot. Suomen osasto perustettiin vuonna 1965 ja lakkautettiin vuonna 2006. Ahvenanmaan osasto perustettiin 3. marraskuuta 1961. Suomen osaston jäsenten elämäkertatietoja on julkaistu teoksessa "A.I.C.H. Section Finlandaise, Livre d'Or".


title: Kaphoornari

text: Jäsenillä on erilaisia nimityksiä. Albatrossi on jäsen, joka on kiertänyt Kap Hornin purjelaivan päällikkönä. Muu varsinainen jäsen on Malamok, joka on myöhemmin suorittanut merikapteenintutkinnon. Ylimääräinen jäsen on Cape Pigeon. Ahvenanmaan osastoon hyväksyttiin muitakin merikapteeneita. Siihen kuului noin 150 jäsentä, joista 60 oli varsinaisia kaphoornareita.


title: Kaphoornari

text: Veljeskunta lopetettiin Saint-Malossa vuonna 2003. Lopettamispäätös tehtiin Maarianhaminassa Tall Ships Racen yhteydessä vuonna 2000 pidetyssä Kap Horn -kongressissa. Toiminta jatkuu kuitenkin monessa maassa kansallisella tasolla. Ahvenanmaan alaosaston lakkauttamisen jälkeen perinteitä on vaalinut Ålands Kap Hornförening.


title: Kaphoornari

text: Ahvenanmaalla on yhdistyksen kunniaksi taiteilija Allan Palmerin veistos "Meren vapaus ja veljeys".


title: Charlie Bauerfeind

text: Charlie Bauerfeind (syntyjään "Karl Rudolf Bauerfeind", s. 5. toukokuuta 1963 Erlangen, Länsi-Saksa) on saksalainen musiikkituottaja. Hän on tuottanut lähinnä power metal -yhtyeiden levyjä. Bauerfindin tuottamia artisteja ovat muun muassa Angra, Blind Guardian, Helloween, Primal Fear, Rage, HammerFall ja Saxon.


title: James Thomas

text: James "Son" Thomas (14. lokakuuta 1926 Eden, Mississippi – 26. kesäkuuta 1993 Greenville, Mississippi) oli yhdysvaltalainen delta blues -muusikko, kitaristi, laulaja ja kuvanveistäjä.


title: James Thomas

text: Thomas ei koskaan tuntenut isäänsä, ja hänen äitinsä vanhemmat kasvattivat Jamesin. Nämä antoivat hänelle lempinimen "Son". Jo nuorena Thomas alkoi tehdä veistoksia savesta. Hänen erityispiirteensä oli pääkalloveistokset, joille hän hankki paikallisilta hammaslääkäreiltä aidot hampaat. Hänen töitään on ollut esillä gallerioissa New Yorkissa, Los Angelesissa ja Washington D.C.:ssä.


title: James Thomas

text: Thomasin toinen mielenkiinnon kohde oli musiikki. Hänen setänsä opetti Sonille kitaransoiton alkeet. Myöhemmin hän alkoi soitella Yazoo Cityn baareissa yhdessä muun muassa Elmore Jamesin kanssa. Hän soitteli kappaleita kuten "Catfish Blues" ja "Cairo Blues", jälkimmäisen ansiosta häntä välillä kutsuttiinkin "Cairo" Son Thomasiksi. Varsinaisen elantonsa Thomas kuitenkin hankki haudankaivajana. Myöhemmin kun hänen terveytensä meni huonommaksi, hän alkoi työskennellä huonekaluliikkeessä. Vuonna 1961 hän muutti Mississipin Lelandiin.


title: James Thomas

text: Vuonna 1967 musiikintutkija, folkloristi William Ferris "löysi" Thomaksen. Thomaksesta tuli keskeinen henkilö monissa Ferriksen töissä kuten kirjassa "Blues From The Delta" ja dokumenttifilmeissä "Mississippi Delta Blues" (1969), "James 'Son Ford' Thomas: Delta Blues Singer" (1970), "Give My Poor Heart Ease" (1975), "I Ain't Lying" (1975) ja "Made In Mississippi" (1975). Thomaksesta tuli huomattava bluesmuusikko, joka levytti useita albumeita levymerkeille kuten Transatlantic, Matchbox ja Southern Folklore sekä keikkaili aktiivisesti, muun muassa vuonna 1981 Euroopassa American Folk Blues Festival -kiertueen mukana.


title: James Thomas

text: Son Thomas kärsi huonosta terveydestä koko aikuisikänsä, minkä takia hän vaikutti ikäistään vanhemmalta. Vuonna 1981 häntä ammuttiin vahingossa vatsaan, ja vuonna 1991 hän joutui leikkaukseen aivokasvaimen vuoksi. Toukokuussa 1993 Thomas sai sydäninfarktin, josta hän ei koskaan toipunut, ja hän kuoli sairaalassa 66-vuotiaana sydänkohtaukseen.


title: Carlos Amigo Vallejo

text: Carlos Amigo Vallejo (s. 23. elokuuta 1934) on espanjalainen pappi. Hänestä tuli yksi katolisen kirkon kardinaaleista 21. lokakuuta 2003.


title: Carlos Amigo Vallejo

text: Papiksi 17. elokuuta 1960 vihitty Amigo Vallejo kuuluu fransiskaaneihin. Hän on toiminut 22. toukokuuta 1982 alkaen Sevillan arkkipiispana kotimaassaan. Hän oli siihen saakka ollut Tangerin piispana Marokossa.


title: Hämeen ryhmä

text: Hämeen ryhmä oli valkoisen armeijan ryhmittymä Suomen sisällissodassa. Ryhmän päällikkönä toimi eversti Martin Wetzer. Hämeen ryhmä perustettiin, kun eversti Wetzer sai kaikkien valkoisten joukkojen päällikkyyden akselilla Ruovesi - Vilppula - Mänttä 5. helmikuuta 1918. Hämeen ryhmän ensimmäinen esikunta oli Haapamäellä, josta se siirrettiin Vilppulaan 17. helmikuuta 1918. Ryhmän vastuulla oli rintamaosuus Näsijärvestä Päijänteeseen.


title: Hämeen ryhmä

text: "Kokoonpano 17. helmikuuta 1918."


title: Hämeen ryhmä

text: "Kokoonpano henkilövaihdosten jälkeen 14. maaliskuuta 1918."


title: Hämeen ryhmä

text: "Akselilla Isoniemi - Välikoski - Manninen"


title: Hämeen ryhmä

text: Komentaja eversti V.J.Forsell.


title: Carl Gustav (sinko)

text: Granatgevär m/48 "Carl Gustav" on ruotsalainen panssarintorjuntaan tarkoitettu sinko. Panssaritorjunnan lisäksi sillä voi ampua myös sirpale-, savu- ja valokranaatteja. Asetta on Ruotsissa valmistanut Saab Bofors Dynamics, aikaisemmin nimellä Bofors Anti-Armour AB. Aseen ensimmäinen prototyyppi valmistui vuonna 1946. Sen kehittivät Hugo Abramson ja Harald Jentzen Ruotsin kuninkaalliselta puolustushallinnon varusteluosastolta. Aseen nimi on peräisin sitä alkuun valmistaneesta Carl Gustafs Stads Gevärsfaktori-tehtaasta, joka oli osa Boforsia. Käyttöön se otettiin vuonna 1948 josta tyyppimerkintä 8,4 cm Granatgevär m/48. Muiden vastaavien kevyiden sinkotyyppien väistyttyä kehittyneempien mallien tieltä, on Carl Gustav yhä laajasti käytössä ympäri maailman. Muista saman aikakauden sinkoaseista, kuten yhdysvaltalainen Bazooka tai brittiläinen PIAT, poiketen Carl Gustavin putki on rihlattu.


title: Carl Gustav (sinko)

text: Ase käsittää putken, kartiomaisen peräosan ja kaksi kahvaa. Aseessa on tavanomaiset tähtäimet, mutta normaalisti aseella tähdätään optisella tähtäinkiikarilla jossa on kolminkertainen suurennus ja 17 asteen näkymä. Aseen etu- ja takatähtäimissä on itsevalaisevat täplät yökäyttöön, mutta ase on mahdollista varustaa myös valonvahvistimella. Etäisyyden saa mitattua laserilla.


title: Carl Gustav (sinko)

text: Carl Gustavilla voi ampua seisaaltaan, polviasennosta, istuen ja makuulta. Aseella on normaalisti kahden hengen miehitys, toisen kantaessa ammuksia ja ladatessa.


title: Roger Kingdom

text: Roger Kingdom (s. 26. elokuuta 1962) on yhdysvaltalainen entinen yleisurheilija, joka kilpaili 110 metrin aitajuoksussa. Hän voitti kaksi olympiakultamitalia lajissaan, vuosina 1984 ja 1988. Kingdom voitti mitalin myös MM-kisoista: hän kaappasi pronssia vuoden 1995 kisoista. Sisäratojen MM-kisoissa hän voitti kultaa vuonna 1989.


title: Roger Kingdom

text: Kun Kingdom voitti kultaa Soulin olympialaisissa, hänestä tuli ensimmäinen, joka oli onnistunut puolustamaan kultamitalinsa tässä lajissa sitten Lee Calhounin, joka voitti kultaa vuosina 1956 ja 1960.


title: Roger Kingdom

text: Kingdomin Zürichissä vuonna 1989 juoksema 110 metrin aitojen ennätys 12,92 oli maailmanennätyksenä vuoteen 1993 asti, jolloin Colin Jackson rikkoi sen Stuttgartissa yhdellä sadasosasekunnilla.


title: Huancat

text: Huancat eli "wankat" ovat eräs ketšuakieltä puhuva intiaaniheimo Keski-Perun Andeilla. Heidän asuinalueensa oli nykyisen Huancayon tienoilla Junínin alueella Keski-Perussa viljavassa Mantaron laaksossa. Wankojen kieli jakautuu kolmeen ryhmään: Waylla Wanka Huancayon ja Chupacan provinsseissa, Waycha Wanka Concepciónissa ja Shawsha Wanka Jaujassa.


title: Huancat

text: Inkahallitsija Pachacutec alisti huancat inkojen valtaan 1400-luvun puolivälin tienoilla. Huancat olivat Perun vuoristoylängöllä yksi inkojen pahimpia vastustajia. Huancojen puhuma ketšua erosi huomattavasti inkojen käyttämästä. Huancat olivat hyvin sotaisia ja julmia vihollisiaan kohtaan.


title: Huancat

text: Kun espanjalaiset saapuivat alueelle, huancat kostivat inkoille asettumalla espanjalaisten puolelle. Koska espanjalaiset pitivät huancoja pakanoina, he hävittivät huancojen tuhat vuotta aikaisemmin Warin kaupungin lähelle perustaman temppelin Warivilcassa.


title: István Bárány

text: István Bárány (20. joulukuuta 1907 – 21. helmikuuta 1995) oli unkarilainen uimari ja olympiamitalisti. Hän saavutti ensimmäisen olympiamitalinsa Amsterdamissa 1928, jolloin mitalin väri oli hopea ja lajina 100 metrin vapaauinti. Neljän vuoden kuluttua Los Angelesin olympialaisissa hän saavutti 4 × 200 metrin vapaauintiviestissä pronssia. Hän oli mukana jo Pariisissa 1924 mutta ilman mitalimenestystä.


title: Walter Laufer

text: Walter Laufer (5. kesäkuuta 1906 – 1. syyskuuta 1984) oli yhdysvaltalainen uimari ja olympiavoittaja.


title: Walter Laufer

text: Kultamitalinsa Laufer saavutti Amsterdamista 1928, 4x200 metrin vapaauintiviestistä, Austin Clappin, George Kojacin ja Johnny Weissmullerin kanssa. 100 metrin selkäuinnista hän sai hopeaa Kojacin jälkeen ja ennen Tomomi Moritaa ajalla 1,10,0. Hän sijoittui lisäksi viidenneksi 100 metrin vapaauinnissa.


title: Tarek Thabet

text: Tarek Thabet (, s. 16. elokuuta 1971) on tunisialainen jalkapallovalmentaja ja entinen jalkapalloilija, pelipaikaltaan puolustaja.


title: Tarek Thabet

text: Thabet pelasi koko uransa tunisialaisessa Espérance Sportive de Tunisissa vuosina 1990–2005. Hän voitti muun muassa yhdeksän liigamestaruutta ja kolme Tunisian cuppia, sekä kerran Arabian mestarien liigan.


title: Tarek Thabet

text: Thabet edusti myös maataan kaksissa MM-kisoissa, vuosina 1998 ja 2002. Yhteensä Thabet pelasi 70 maaottelua, joissa hän teki kolme maalia.Pelaaja uransa jälkeen Thabet aloitti valmentamisen Stade Gabèsienissa, jossa hän toimi joukkueen apuvalmentajana. Kesäkuussa 2008 Thabet allekirjoitti päävalmentaja sopimuksen Jendouba Sportin kanssa kaudeksi 2008–2009.


title: Tarek Thabet

text: Elokuussa 2011 Thabet palasi valmennustehtäviin ES Zarzisin riveihin. Joulukuussa 2011 hän sai potkut joukkueen hävittyä CS Sfaxienille maalein 5–1. Thabetin joukkue oli Tunisian pääsarjassa sijalla yksitoista. Joukkue voitti hänen johdollaan neljästä ottelusta yhden.


title: Saattohuone

text: Saattohuone on sairaalan huone, jossa varmasti kuolevat voidaan viedä "käsi kädessä" kuolemaan. Huoneeseen saa ottaa myös omaisen, jos haluaa. Saattohoitohuoneet ovat kodikkaita ja rauhallisen lämpimiä, jotta potilaalla olisi turvallinen tunne viimeisillä päivillä. Kuitenkaan saattohuoneisiin ei välttämättä tule ainoastaan kuolevia.


title: Sirmakka

text: Sirmakka on karjalainen lempinimi harmonikalle. Se voi viitata myös seuraaviin asioihin:


title: Big Joe Williams

text: Big Joe Williams (oik. Joseph Lee Williams, s. 16. lokakuuta 1903, Crawford, Mississippi – k. 17. joulukuuta 1982, Macon, Mississippi) oli yhdysvaltalainen delta blues -muusikko, kitaristi ja laulaja-lauluntekijä. Hänet tunnettiin persoonallisesta tyylistään soittaa yhdeksänkielistä kitaraansa sekä riidanhaluisesta persoonastaan. Hänen tunnetuin kappaleensa on vuonna 1935 ensilevytyksensä saanut "Baby, Please Don't Go", josta myöhemmin ovat omia versioitaan tehneet muun muassa Bob Dylan, AC/DC ja Aerosmith.


title: Big Joe Williams

text: Nuorena Williams alkoi kierrellä ympäri Yhdysvaltoja soittaen baareissa, kujilla ja työleireillä. 1920-luvun alussa hän työskenteli The Rabbit's Foot Company -minstrel showssa ja levytti Birmingham Jug Bandin mukana Okehille vuonna 1930.


title: Big Joe Williams

text: Vuonna 1934 St. Louisissa Williams tapasi levytuottaja Lester Melrosen, jonka ansiosta hän levytti seuraavat kymmenen vuotta Bluebird Records -levymerkille. Hän levytti myös muiden bluesmuusikoiden kuten John Lee "Sonny Boy" Williamsonin, Robert Nighthawkin ja Peetie Wheatstrawin kanssa.


title: Big Joe Williams

text: Williams pysyi arvostettuna bluesmuusikkona 1950- ja 1960-luvuilla levyttäen muun muassa Trumpet, Delmark, Prestige ja Vocalion -merkeille. Hän keikkaili myös Euroopassa ja Japanissa 1960-luvun lopulla ja 1970-luvun alussa sekä tärkeimmillä amerikkalaisilla festivaaleilla.


title: Cédric Lécluse

text: Cédric Lécluse (s. 29. maaliskuuta 1972) on ranskalainen jalkapalloilija, pelipaikaltaan puolustaja. Hän syntyi Épinay-sur-Seinessa ja kasvoi 1,85 metrin mittaiseksi.


title: Cédric Lécluse

text: Léclusen ammattilaisseuroina ovat olleet AS Nancy, Shaanxi Baorong ja SCO Angers. SCO Angersissa pelipaidan numerona on 18.


title: Cuccu (korttipeli)

text: Cuccu ("käki") on vanha korttipeli, jonka kaltaisia pelejä ovat Gnav, Hexenspiel, Gnaio, Vogelspiel, Cambio (myös Campio, Camphio, Camfio tai Kamfio) ja Kille. Aikoinaan huippumuodikas peli saapui Suomeen kustavilaisella ajalla 1700-luvun jälkipuolella, ja sitä pelattiin meillä aina 1800-luvun loppuun asti.


title: Cuccu (korttipeli)

text: Cuccua pelataan tähän peliin tarkoitetuilla korteilla, joiden juuret ovat myöhäiskeskiajan italialaisissa tarokkikorteissa. Keski- ja Pohjois-Euroopassa kortit ovat kehittyneet omaan suuntaansa, ja eri maissa kuva-aiheet poikkeavat toisistaan. Ruotsissa ja Suomessa on käytetty 1700-luvulta lähtien 42 kortin pakkaa, jossa on 21 erilaista kuva-aihetta, kaikki kaksin kappalein. Korttien menneen ajan tunnelmaa henkivinä kuva-aiheina vilahtelevat muun muassa käet, husaarit, siat, majatalot, kukkamaljat ja narrit.


title: Cuccu (korttipeli)

text: Cuccu-pelissä kortteja vaihdellaan vierustoverien kanssa tavoitteena välttää jaon huonoimman kortin jääminen käteen. Se, jolle jää huonoin kortti, menettää yhden elämän. Pelistä putoaa pois kun kaikki elämät on kulutettu. Viimeiseksi peliin jäänyt pelaaja voittaa pelin. Pelin jännitys piilee vaihtamiseen liittyvissä yllätyksissä ja riskeissä, koska vaihto voi tuottaa paremman tai huonomman kortin tai pudottaa pelistä.


title: Cuccu (korttipeli)

text: Cuccu-korttipelin eli käkipelin juuret ulottuvat 1500-luvun Ranskaan ja Italiaan. Sieltä peli levisi 1600-luvulla pohjoiseen ja sai Saksassa nimet Hexenspiel, noitapeli, ja Vogelspiel, lintupeli. Hollannissa pelin nimeksi vakiintui slabberjan ja Tanskassa siitä tuli gnav, kissapeli.


title: Cuccu (korttipeli)

text: Ruotsin valtakuntaan peli saapui 1700-luvulla cambio-nimisenä (myöhemmin myös campio, camphio ja kamfio). Italian kielen vaihtamista tarkoittava sana kuvaa hyvin peliä. Cambio oli muodissa kustavilaisella ajalla 1770-90-luvulla, jolloin sitä pelattiin hoveissa ja kapakoissa - lauloipa itse Bellmankin cambion iloista. Tuohon aikaan se oli yksinkertainen uhkapeli, jolle kehittyi lopulta huono maine ja alaluokkainen leima taloudellisesti turmiollisena ajanvietteenä. Ruotsissa peli sai 1800-luvun puolivälissä uudet, mutkikkaammat säännöt ja nimen kille, jolla se siellä yhä tunnetaan.


title: Cuccu (korttipeli)

text: Suomessa cambiota pelattiin jo 1700-luvun lopulla, ja se säilytti suosionsa muiden korttipelien rinnalla koko 1800-luvun. Lehdissä mainostettiin cambio-kortteja, joita painettiin Turussa ja Helsingissä. Suomessa pelin vanhin nimi palasi 1800-luvulla käyttöön uudempien rinnalla: Topelius mainitsee päiväkirjoissaan pelanneensa kucku-peliä ja kukku oli ehkä myös pelin suomenkielinen nimi. Vanha suosikki painui unhoon Suomessa 1900-luvulla.


title: Etelä-Pohjanmaan rovastikunta

text:
Etelä-Pohjanmaan rovastikunta on Suomen evankelis-luterilaisen kirkon Lapuan hiippakunnan yksi seitsemästä rovastikunnasta. Vuonna 2009 muodostettuun rovastikuntaan kuuluvat Lapuan hiippakunnan
Lapuan tuomiokirkkoseurakunta sekä Alavuden, Ilmajoen, Kurikan, Kuortaneen ja Seinäjoen evankelis-luterilaiset seurakunnat. Seurakunnista jäsenmäärältään suurin on Seinäjoen seurakunta, jolla on 51 549 jäsentä vuonna 2014.


title: Etelä-Pohjanmaan rovastikunta

text: Rovastikunnan lääninrovastina toimii Kurikan kirkkoherra Heikki Sariola.


title: Jurgen Van Den Broeck

text: Jurgen Van Den Broeck (s. 1. helmikuuta 1983 Herentals, Belgia) on belgialainen maantiepyöräilijä. Hän aloitti ammattilaisuransa US Postal / Discovery Channel -tallissa 2004–2006. Hän kilpaili vuosina 2007–2015 belgialaistallissa, viimeksi nimeltään Lotto Soudal. Kaudella 2016 hän edusti venäläistä Katjuša-joukkuetta ja viimeisellä ammattilaiskaudellaan 2017 alankomaalaista Team LottoNL-Jumboa.


title: Jurgen Van Den Broeck

text: Van Den Broeck voitti junioreiden aika-ajon maailmanmestaruuden vuonna 2001 ja Belgian ympäriajon mäkikilpailun 2006. Vuoden 2008 Italian ympäriajossa hän sijoittui seitsemänneksi oltuaan parhaimmillaan kahdella etapilla kahdeksas. Ranskan ympäriajossa 2009 hän oli viidestoista ja saman vuoden Eneco Tourilla neljäs.


title: Jurgen Van Den Broeck

text: Vuonna 2010 Van Den Broeck sijoittui Vuelta a Andalucía -etappikilpailussa toiseksi ja Critérium du Dauphinéssa neljänneksi. Ranskan ympäriajossa hän sijoittui Alberto Contadorin hylkäyksen jälkeen neljänneksi ja 12. etapilla kolmanneksi. Ammattilaisuransa ensimmäisen voiton hän sai 2011 Critérium du Dauphiné'n ensimmäisellä etapilla. Kokonaiskilpailussa hän oli neljäs. Saman vuoden Espanjan ympäriajossa hän sijoittui kahdeksanneksi. Vuonna 2012 hän oli kolmas Katalonian ympäriajossa, viides Critérium du Dauphinéssa ja neljäs Ranskan ympäriajossa.


title: Jurgen Van Den Broeck

text: Van Den Broeck sijoittui vuonna 2013 toiseksi Vuelta a Andalucían kokonaiskilpailussa ja voitti yhdistelmäkilpailun. Seuraavana vuonna hän oli kolmas Critérium du Dauphinéssa ja kolmastoista Ranskan ympäriajossa. Italian ympäriajossa 2015 hän sijoittui 12:nneksi. Hän voitti samana vuonna Belgian aika-ajomestaruuden.


title: Zoubaïer Baya

text: Zoubaïer Baya (, s. 15. toukokuuta 1971) on tunisialainen entinen jalkapalloilija, pelipaikaltaan hyökkääväkeskikenttäpelaaja. Huhtikuussa 2012 hänet nimitettiin Tunisian maajoukkueen kykyjenetsijäksi.


title: Zoubaïer Baya

text: Baya aloitti uransa paikallisessa CS M'sakenin junioreissa vuonna 1981. Hän pelasi joukkueessa myös hetken aikaa aikuistasolla ennen siirtymistään Étoile Saheliin vuonna 1991. Usean vietetyn kauden ajan Bayasta kehittyi pian maansa parhaimpia pelintekijöitä ja hänet valittiin kahdesti Tunisian vuoden jalkapalloilijaksi. Baya ehti voittaa muun muassa Afrikan Cup voittajien cupin ennen siirtymistään eurooppaan vuonna 1997.


title: Zoubaïer Baya

text: SC Freiburgissa hän pelasi vuosien 1997–2001 aikana yhteensä 129 ottelua ollen myös joukkueensa avainpelaajia. Maalinteossa Baya onnistui 21 kertaa. Saksasta hän matkasi kaudeksi 2001/2002 Turkkiin Beşiktaşiin, jossa Baya kuului myös joukkueen avausmiehistöön. Kauden päätteeksi hän pelasi vuoden 2002 loppuun asti Qatarissa, Al-Arabissa ennen paluutaan kotimaahansa.


title: Zoubaïer Baya

text: Baya siirtyi joulukuussa 2002 ES Saheliin, jossa hän pelasi viimeiset pääsarja ottelunsa Tunisiassa. Sittemmin hän lopetti pelaajauransa pelaamalla kasvattajaseurassaan CS M'sakenissa Tunisian ykkösdivisioonassa, Ligue Professionnelle 2:ssa.


title: Zoubaïer Baya

text: Baya teki ensi esiintymisensä maajoukkueessa 4. syyskuuta 1994 Guinea-Bissauta vastaan, jossa hän myös teki ensimmäisen maalinsa. Baya edusti Tunisiaa kaksissa MM-kisoissa, vuosina 1998 ja 2002, sekä yksissä kesäolympialaisissa vuonna 1996. Hän pelasi urallaan 81 maaottelua ja teki niissä 18 maalia.


title: Lennart Nilsson

text: Lars Olof "Lennart" Nilsson (24. elokuuta 1922 Strängnäs – 28. tammikuuta 2017) oli ruotsalainen valokuvaaja ja tutkija, joka tunnetaan erityisesti kehonsisäisen kuvauksen pioneerina. Erityisen tunnettuja ovat hänen otoksensa syntymättömistä lapsista.


title: Lennart Nilsson

text: Nilssonia pidetään yhtenä Ruotsin ensimmäisistä moderneista kuvajournalisteista. Hän sai vuonna 2009 kunniaprofessorin arvonimen Ruotsissa. Vuonna 1980 hänelle myönnettiin ensimmäinen Hasselblad-palkinto.


title: Makeni

text: Makeni on Sierra Leonen neljänneksi suurin kaupunki ja Pohjoisen maakunnan pääkaupunki. Se sijaitsee noin 120 km pääkaupungista Freetownsita koilliseen suunnilleen maan keskiosassa. Makenin asukasluku vuonna 2010 oli 114 960. Kaupungin väestö kuuluu suurimmaksi osaksi temnejen etniseen ryhmään. Kaupungin eri etniset ryhmät käyttävät krioa yhteisenä kielenä kommunikoimiseen.


title: Makeni

text:
Vuonna 2005 perustettu, 2009 yliopiston aseman saanut Sierra Leonen suurin yksityinen yliopisto Makenin yliopisto sijaitsee kaupungissa. St. Francis Secondary School sijaitsee myös Makenissa.
Sierra Leonen entinen presidentti Ernest Bai Koroma on kotoisin Makenista.


title: Fortunato Baliani

text: Fortunato Baliani (s. 6. heinäkuuta 1974 Foligno, Italia) on italialainen maantiepyöräilijä, joka kilpaili ammattilaisena 1999–2014.


title: James Douglas

text: James ”Buster” Douglas (s. 7. huhtikuuta 1960) on yhdysvaltalainen entinen ammattilaisnyrkkeilijä ja kiistaton raskaan sarjan maailmanmestari.


title: James Douglas

text: Douglas aloitti ammattilaisuransa vuonna 1981 voitolla Dan O' Malleystä kolmannen erän teknisellä tyrmäyksellä. Uran jatkuttua nousujohteisesti Douglas pääsi iskemään 30. toukokuuta 1987 IBF-liiton avoimena olleesta maailmanmestaruudesta Tony Tuckeria vastaan. Tuolloin hänen ottelutilastonsa olivat 23 voittoa, kolme tappiota ja yksi ratkaisematon. Lisäksi vuonna 1984 David Starkeytä vastaan käyty ottelu mitätöitiin ottelijoiden ruvettua painimaan ja avustajien rynnättyä kehään. Tucker ei ollut hävinnyt kertaakaan ennen Douglasin kohtaamista ja voitti myös tämän kamppailun kymmenennen erän teknisellä tyrmäyksellä.


title: James Douglas

text: Tucker-tappion jälkeen Douglas jatkoi uraansa ja kolmen vuoden kuluttua, 11. helmikuuta 1990, hän kohtasi Mike Tysonin kaikkien suurten liittojen (WBC, WBA, IBF) tunnustamassa maailmanmestaruusottelussa. Tyson oli pitänyt maailmanmestaruutta hallussaan neljän vuoden ajan ja tuona aika kaikkiaan yhdeksän voitokkaan tittelinpuolustuksen myötä ottanut kaikkien suurten liittojen mestaruudet nimiinsä. Hän lähti otteluun todella suurena ennakkosuosikkina ja Douglasin kohtaamisen odotettiin olevan hänelle vain helppo välietappi tiellä otteluun Evander Holyfieldiä vastaan. Douglas, jonka äiti oli kuollut vain 23 päivää aikaisemmin, kuitenkin hallitsi ottelua ja viidennessä erässä löi Tysonia vasempaan silmään niin, että se turposi ottelun edetessä kokonaan umpeen. Kamppailun kestettyä 10 erää tuomari keskeytti ottelun ja Douglas julistettiin voittajaksi ja maailmanmestariksi. Douglas puolusti mestaruuttaan ensimmäisen kerran samana vuonna 25. lokakuuta Evander Holyfieldiä vastaan heikosti valmistautuneena ja ylipainoisena. Ottelu päättyi Holyfieldin tyrmäysvoittoon jo kolmannessa erässä. Tappion jälkeen hän päätti lopettaa nyrkkeilyuransa.


title: James Douglas

text: Douglas kuitenkin päätti tulla takaisin. Lähes kuuden vuoden tauon jälkeen, 22. kesäkuuta 1996, hän voitti Tony LaRosan teknisellä tyrmäyksellä ennen neljättä erää. Douglasin ura sujui muutoinkin hyvin mallikkaasti ja hän eteni pienen "International Boxing Association" -liiton mestaruusotteluun, missä hän kohtasi 25. kesäkuuta 1998 Lou Savaresen. Savarese kuitenkin tyrmäsi hänet heti ensimmäisessä erässä. Douglas lopetti uransa lopullisesti seuraavana vuonna.


title: Northside

text: Northside () on alue Irlannissa Dublinin kreivikunnassa Liffeyn pohjoispuolella, Dublin Bayn länsipuolella, ja pohjoisessa ja etelässä sitä rajoittavat Dublinin kreivikunnan rajat.


title: Rossano

text: Rossano on suomalainen polkupyörämerkki. Pyöriä valmistaa lappeenrantalainen perheyritys Rosswheel Ky ja markkinoi edelliseen yhteydessä oleva Silvesport System 1 Ky. Ensimmäiset Rossano -polkupyörät tulivat markkinoille vuonna 2000. Pyörien suunnittelu ja kokoonpano tapahtuu Suomessa, alumiiniset rungot valmistetaan alihankintana Taiwanissa.


title: Rossano

text: Rossanon mallisto käsittää lähinnä keskihintaisia ja kalliita pyöriä. Mallistossa on hybridi- ja citypyöriä kuntoiluun ja yleisajoon, sekä maasto-, cyclocross- ja maantiepyöriä vaativampaan käyttöön. Valmistajan mukaan Rossanot on suunniteltu nimenomaan suomalaisille käyttäjille ja Suomen olosuhteisiin.


title: Kauhajärven kirkko

text: Kauhajärven kirkko on vuonna 1951 käyttöön vihitty malliltaan tornillinen ja puurakenteinen kirkko, Kauhajoen Kauhajärven kylässä. Istumapaikkoja kirkossa on noin 150. Rakennuksen on suunnitellut rakennusmestari Jaakko Pelto. Kirkon alttaritaulu "Kristus ristillä" on taiteilija Ilmari Launiksen käsialaa. Kirkon 5-äänikertaiset urut ovat Kangasalan urkutehtaan vuonna 1977 rakentamat.


title: Kauhajärven kirkko

text: Kauhajoen kirkkoherranviraston kanssa sovittaessa on mahdollista tutustua kirkkoon.


title: Kauhajärven kirkko

text:
1920-luvulla opettaja Lauri Hirvinen mietti hyyppäläisten kohtuuttoman pitkää matkaa kirkkoon ja hautausmaalle. Hän kirjoitti aiheesta artikkelin "Utopia – Hyypän kirkko", joka julkaistiin Suupohjan Kaiku -lehdessä. Vuonna 1923 30 perähyyppäläisen joukko anoi kirkkovaltuustolta rukoushuoneen rakennuttamista lähikylien asukkaiden tarpeisiin. Tätä anomusta joukko perusteli sillä, että ei saatu nauttia papillisista palveluksista ja seurakunnallisista oikeuksista vaikka velvollisuuksia oli. Kirkkovaltuusto myönsi tämän epäkohdan. Se kuitenkin vetosi pappispulaan.
4. heinäkuuta 1937 vihittiin Kauhajärvellä käyttöön hautausmaa. Vuonna 1947 Hyypän pappilaan tuli uusi pappi ja opettaja Lauri Hirvinen yhdessä kahden muun hyyppäläisen kanssa kirjoitti kirjeen kirkkohallintokunnalle, jossa he ilmoittivat hyyppäläisten odottavan rukoushuoneen valmistumista seuraavana vuonna. Kirkon piirustukset pyydettiin rakennusmestari Jaakko Pellolta. Hallintokunnan mukaan Pellon suunnittelemasta kirkosta olisi kuitenkin tullut liian suuri ja hän joutui laatimaan vielä toiset piirustukset, jotka kirkkovaltuusto hyväksyi 30. toukokuuta 1949. Kauhajärven kirkon peruskivi muurattiin vuoden 1949 marraskuussa ja seuraavana vuonna Salomon Saarela ja Nikolai Kujanpää rakensivat kirkon vesikattoon saakka. Piispa Eero Lehtinen vihki kirkon käyttöön 20. marraskuuta 1951.


title: Kauhajärven kirkko

text: Vuosina 1979–1980 kirkossa tehtiin peruskorjaus insinööri Sulo Kantojärven piirustusten mukaan. Kirkkoa laajennettiin, sisustusta muutettiin ja kirkon jatkoksi rakennettiin keittiö ja kerhohuone. Lisäksi lämmitysjärjestelmä uusittiin toimimaan ilmalämpölaitteistolla. Rakennustoimisto Arvo Tuunainen teki muutostyöt. 29. huhtikuuta 1981 pidettiin käyttöönottojuhla.


title: Kauhajärven kirkko

text: 18. marraskuuta 2001 vietettiin kirkon tiloissa sen 50-vuotisjuhlaa. Marraskuu oli valittu ajankohdaksi, koska kirkko vihittiin käyttöön vuonna 1951 juuri marraskuussa. Juhla alkoi jumalanpalveluksella. Sen jälkeen laskettiin kirkon rakentajien haudoille seppeleet.


title: Kauhajärven kirkko

text: Kauhajärven kirkon lisäksi Kauhajoella on kaksi muuta kirkkoa:


title: Hollolan rovastikunta

text: Hollolan rovastikunta on Suomen evankelis-luterilaisen kirkon Tampereen hiippakunnan yksi yhdeksästä rovastikunnasta. Rovastikuntaan kuuluvat Tampereen hiippakunnan Asikkalan, Hollolan, Joutjärven, Keski-Lahden, Launeen, Salpausselän, Nastolan, Orimattilan ja Padasjoen evankelis-luterilaiset seurakunnat. Hollolan rovastikunnan lääninrovasti on Orimattilan seurakunnan kirkkoherra Annakaisa Rantala.


title: Kusarigama

text: Kusarigama (kirjaimellisesti "ketjusirppi" ) on perinteinen japanilainen ase. Kusarigama koostuu sirpistä ("kama"), johon on yhdistetty pitkällä metalliketjulla ("kusari") painava metallinen paino.


title: Kusarigama

text: Vaikka kusarigama on kehitetty talonpoikien käyttämästä työkalusta, eivät talonpojat kuitenkaan käyttäneet kyseistä asetta. Kusarigama soveltui taisteluihin keihäillä tai miekoilla varustautuneita vihollisia vastaan. Asetta käytettiin enimmäkseen siten, että ketjun päässä ollut metallipaino singottiin vihollista tai hänen asettaan kohti, jolloin ketju tai paino saattoi sotkeutua esimerkiksi miekkaan tai vammauttaa käsiä tai jalkoja. Tämän jälkeen voitiin hyökätä kohti vihollista ja iskeä lähietäisyydeltä sirppiosalla. Muita tekniikoita ovat myös vastustajan sitominen ketjulla tai sirpin heittäminen.


title: Kusarigama

text: Kusarigamasta on käytössä erilaisia variaatioita. Isshin-ryū kusarigamajutsu käyttää suoraa kaksiteräistä sirppiosaa, jossa on mukana käden suojus. Suiō-ryūn kusarigama muistuttaa Isshin-ryun käyttämää, mutta siihen ei kuulu kädensuojusta. Okinawalainen kusarigama on lyhyempiteräinen ja kaareva. Myös ketjun pituus ja kiinnitys vaihtelevat eri koulukunnissa.


title: Kusarigama

text: Nykyaikana kusarigaman käyttöä harjoitellaan muiden muassa seuraavissa koulukunnissa: Araki-ryū, Isshin-ryū, Kashima-Shinryū, Kiraku-ryū, Nitō Shinkage-ryū, Suiō-ryū, Takenouchi-ryū, Tendō-ryū, ja Toda-ha Buko-ryū. Suomessa harjoitellaan Isshin-ryūta jōdōn yhteydessä.


title: Race Driver: GRID

text: Race Driver: GRID (lyhyesti GRID) on Codemastersin kehittämä ajopeli. Peli on julkaistu vuonna PlayStation 3- ja Xbox 360-pelikonsoleille sekä Windowsille. Pelistä on julkaistu myös Nintendo DS -käsikonsolille käännetty versio, jonka on kehittänyt Firebrand Games.


title: Race Driver: GRID

text: Peli käyttää EGO Engine-pelimoottoria, joka on edistyneempi versio aikaisemmasta Neon Engine -pelimoottorista.


title: Race Driver: GRID

text:
GRID on realismiin suuntautuva ajopeli, joka sisältää 45 autoa. Pelissä autoilu jaetaan kolmeen pääalueseen, jotka ovat Eurooppa, Yhdysvallat ja Japani. Euroopassa ajetaan ratakilpailuja, Japanissa touge ja driftauskisoja ja Yhdysvalloissa mm. romurallia ja ratakilpailuja.
Pelin urapelimuodossa aloitetaan ajamalla kilpailuja eri talleille ja keräämällä niistä rahaa. Kun pelaaja on kerännyt riittävästi rahaa, voi hän luoda oman tallinsa. Talliin voi uran edetessä palkata apukuskin, hommata sponsorisopimuksia ja päättää mm. tallin värimaailmasta.


title: Race Driver: GRID

text: Pelissä on uusintamahdollisuus eli voit katsoa omaa ajoasi nauhalta milloin vain, kun keskeytät pelin. Pelin erikoisuutena on "Flashback"-niminen ominaisuus, jolla voit kelata aikaa taaksepäin ja korjata huonosti ajamasi tilanteet. Jos esimerkiksi autosi hajoaa, voit kelata aikaa taaksepäin ja ajaa tilanteen uudelleen ilman hajoamista. Aikaa voi kelata taaksepäin enintään 10 sekuntia. Tätä ominaisuutta voi kuitenkin käyttää vain rajoitetun määrän, riippuen vaikeustasosta. Vaikeimmalla tasolla ominaisuutta ei voi käyttää ollenkaan.


title: Trevor Devall

text: Trevor Devall (s. 10. marraskuuta 1972 Edmonton, Alberta, Kanada) on kanadalainen ääninäyttelijä, joka tunnetaan muun muassa animaatiosarjoista ja Dragon Booster, sekä dubbauksistaan animesarjojen parissa. Devall on tehnyt myös äänirooleja Stargate Atlantisiin vuosina 2005–2006.


title: Trevor Devall

text: Hän tuottaa myös omia Voiceprint with Trevor Devall Podcasteja, jossa hän haastattelee muita alan ääninäyttelijöitä.


title: Frances E. Allen

text: Frances Elizabeth Allen (s. 1932) on yhdysvaltalainen tietojenkäsittelytieteilijä. Hän sai vuonna 2006 Turing-palkinnon ensimmäisenä naisena sen 40-vuotisen historian aikana.


title: Frances E. Allen

text: Allen hankki leipänsä alun alkaen matematiikanopettajana. Hän sai maisterinarvonsa Michiganin yliopistosta vuonna 1957 ja loi sittemmin pitkän uran IBM:llä.


title: Frances E. Allen

text: Allen nimitettiin vuonna 1989 "IBM Fellow'n" arvoon.


title: Chaker Zouaghi

text: Chaker Zouaghi, tunnetaan myös nimellä Shaker Zouagi, (, s. 10. tammikuuta 1985) on tunisialainen jalkapalloilija, pelipaikaltaan puolustava keskikenttäpelaaja. Hän edustaa Uzbekistanin pääsarjassa pelaavaa Olmaliqia.


title: Chaker Zouaghi

text: Zouaghi aloitti ammattilaisuransa Étoile Sahelissa vuonna 2002, jossa hän pelasi aina vuoteen 2006 asti. Tuona aikana hän saavutti muun muassa Tunisian liigacupin ja Afrikan Confederation Cupin mestaruudet.


title: Chaker Zouaghi

text: Kesällä 2006 Zouaghi siirtyi FK Lokomotiv Moskovaan ja allekirjoitti sopimuksen vuoteen 2011 asti. Hänen peliaika jäi kuitenkin vähäiseksi ja Zouaghi vietti viimeiset vuodet kakkosjoukkueessa. Hän palasi samana vuonna takaisin kotimaahansa solmiessaan vanhan seuransa ES Sahelin kanssa kolmivuotisen sopimuksen.


title: Chaker Zouaghi

text: Tammikuussa 2010 sveitsiläinen FC Zürich ilmoitti tehneensä kolmivuotisen sopimuksen Zouaghin kanssa, joka siirtyi seuraan heinäkuussa 2010. Avauskaudellaan Zouaghi nousi joukkueensa vakiopelaajaksi pelattuaan 29 sarjaottelua, joissa hän onnistui maalinteossa kolmesti.


title: Chaker Zouaghi

text: 30. heinäkuuta 2012 Zouaghi allekirjoitti kolmen vuoden sopimuksen tunisialaisen Espérancen kanssa.


title: Chaker Zouaghi

text: Zouaghi on pelannut maajoukkueessa 14 ottelua ja tehnyt niissä kaksi maalin. Hän kuului myös Tunisian joukkueeseen vuoden 2008 Afrikan kisoissa.


title: Liam Mower

text: Liam Mower (s. 30. toukokuuta 1992) on brittiläinen tanssija ja näyttelijä.


title: Liam Mower

text: Mower sai vuonna 2006 Laurence Olivier -palkinnon (paras miespääosa musikaalissa), jonka hän jakoi James Lomasin ja George Maguiren kanssa. Palkinto tuli heidän kolmoismiehityksestään musikaalin "Billy Elliot the Musical" ensimmäisellä esityskaudella.


title: Liam Mower

text: Mower opiskeli Royal Ballet Schoolissa Lontoossa.


title: Unohtumattomat (Reijo Taipale)

text: Unohtumattomat − 40 ikivihreää laulua on suomalaisen laulajan Reijo Taipaleen kokoelmalevy. Se julkaistiin vuonna 2000.


title: Unohtumattomat (Reijo Taipale)

text: Kokoelma sai jatkoa vuonna 2004 julkaistusta "Unohtumattomat 2" -albumista ja vuonna 2005 "Unohtumattomat 3" -albumista.


title: Unohtumattomat (Reijo Taipale)

text:
CD1:
CD2:


title: James Lomas

text: James Lomas (s. 1. maaliskuuta 1990) on brittiläinen näyttelijä.


title: James Lomas

text: Lomas sai vuonna 2006 Laurence Olivier -palkinnon (paras miespääosa musikaalissa), jonka hän jakoi Liam Mowerin ja George Maguiren kanssa. Se tuli kaikille heidän kolmoismiehityksestään musikaalin "Billy Elliot the Musical" ensimmäisellä näytäntökaudella.


title: James Lomas

text: Lomas jätti musikaalin syyskuussa 2005, mutta palasi siihen myöhemmin. Sillä välin häntä sijaisti Leon Cooke.


title: Sukellustietokone

text: Sukellustietokone on pienoistietokoneen sisältävä mittauslaite. Se on sukellustaulukon, kellon, syvyysmittarin, hengityskaasun pullopainemittarin ja lämpömittarin yhdistelmä. Ulkonäöltään sukellustietokone voi muistuttaa sukeltajankelloa tai muovikuorista mittaria ja se kiinnitetään ranteeseen tai on letkulla kiinni sukelluspullossa.


title: Sukellustietokone

text: Mittarin tärkein tehtävä on kertoa laitteen sisäisen sukellustaulukon mukainen jäljellä oleva sukellusaika. Kone varoittaa myös liiasta nousunopeudesta. Lisäksi tietokone näyttää tarvittavan dekompressioajan dekompressiosukelluksissa ja turvapysähdykset pintaannousun yhteydessä sukeltajantaudin riskin minimoimiseksi.


title: Sukellustietokone

text:
Tietokoneessa sukellustaulukot on muutettu kaavoiksi ja muuttujien määrä voi olla suuri (syvyys, lämpötila, aika, typpikertymä, happimyrkytys, typpikuplien muodostuminen, sukellusten välinen pinta-aika). Laskenta on reaaliaikaista ja siten varmempaa kuin etukäteen taulukolla suunnitellen.
Seoskaasusukeltamisen yleistyttyä joihinkin tietokoneisiin on voinut syöttää sukelluskaasun happipitoisuuden nitroksisukeltamista varten. Tällöin kone varoittaa myös maksimisukellussyvyyden ylittämisestä happimyrkytysvaaran vuoksi. Jotkut sukellustietokoneet mittaavat lisäksi sukelluskaasun painetta eli jäljellä olevaa ilman tai kaasun määrää, jolloin se voi arvioida sukelluskaasun loppumiseen kuluvaa aikaa kyseisessä syvyydessä.


title: Sukellustietokone

text: Erikoisominaisuuksina sukellustietokoneissa voidaan mainita langaton pullopaineanturi ja suomalaisen Benemecin tekemä "Mares Divemate Audio/visual" puhuva sukellustietokone 1990-luvun alusta (kiinnitetään sukelluslasien hihnaan korvan päälle). Myös uudet suljetun kierron tekniikkasukelluslaitteet sisältävät elektroniikkaa, jossa eräänlainen sukellustietokone säätää muun muassa sukelluskaasun happipitoisuutta.


title: Sukellustietokone

text: Suomalainen Suunto on markkinajohtaja ja kuuluisa sukellustietokoneistaan.


title: George Maguire

text: George Maguire (s. 11. joulukuuta 1990) on brittiläinen näyttelijä.


title: George Maguire

text: Maguire sai vuonna 2006 Laurence Olivier -palkinnon (paras miespääosa musikaalissa), jonka hän jakoi Liam Mowerin ja James Lomasin kanssa. Se tuli kaikille heidän kolmoismiehityksestään musikaalin "Billy Elliot the Musical" ensimmäisellä näytäntökaudella.


title: Unohtumattomat 2

text: Unohtumattomat 2 – 40 ikivihreää suosikkia on suomalaisen laulajan Reijo Taipaleen kokoelmalevy. Se julkaistiin vuonna 2004.


title: Unohtumattomat 2

text: Kokoelma on jatkoa vuonna 2000 julkaistulle "Unohtumattomat"-albumille.


title: Unohtumattomat 2

text:
CD1:
CD2:


title: Stephen Daldry

text: Stephen David Daldry CBE (s. 2. toukokuuta 1961 Dorset, Britannia) on brittiläinen teatteri- ja elokuvaohjaaja. Hän nousi kansainväliseen maineeseen teoksillaan "Billy Elliot" (2000) ja "Tunnit" (2002) ja saavutti Oscar-ehdokkuuden vielä kolmannellakin ohjauksellaan "Lukija" (2009).


title: Stephen Daldry

text: Daldry on saanut uransa aikana useita palkintoja ja palkintoehdokkuuksia niin teatteri- kuin elokuvatyöstäänkin. Hän oli jälleen 2012 Oscar-ehdokkaana Jonathan Safran Foerin teokseen pohjautuvalla elokuvalla "Äärimmäisen lujaa ja uskomattoman läheltä", joka kertoo New Yorkin syyskuun 11. päivän tapahtumista lapsen näkökulmasta.


title: Stephen Daldry

text: Daldry on avoimesti homoseksuaali ja eli pitkään lavastaja Ian McNeillin kanssa. Hän kuitenkin avioitui 2001 pitkäaikaisen ystävättärensä Lucyn kanssa ja sai lapsenkin.


title: Herpmanin veljekset

text: Herpmanin eli Härkmanin veljekset, Gabriel, Johan ja Gustaf Herpman johtivat venäläisten vastaista sissisotaa Keuruun seudulla isonvihan aikana vuosina 1714-1715.


title: Herpmanin veljekset

text: Veljesten isä oli Keuruun kirkkoherra Georg Herpman ja hänen 1. puolisonsa Katarina Reuter tämän 2. avioliitossa. Kansanperinteen mukaan veljekset olivat rohkeudestaan tunnettuja kookkaita voimamiehiä, jotka pystyivät muun muassa vääntämään hevosenkengän suoraksi paljain käsin. Veljekset kävivät Turun katedraalikoulun ja opiskelivat sitten Turun akatemiassa. Gabriel aloitti opintonsa 1707, Johan 1710 ja Gustaf 1711. Turun Akatemia suljettiin 1713 Etelä-Suomen jouduttua venäläisten joukkojen haltuun, ja veljekset palasivat kotiseudulleen.


title: Herpmanin veljekset

text: 10. joulukuuta 1713 kapteeni Salomon Enbergin johtama sissijoukko hyökkäsi Keuruun pappilaan ja tuhosi siellä majailleen venäläisosaston. Sissit hallitsivat Keuruuta sitten talvikauden ajan. Engbergin joukko joutui kuitenkin keväällä 1714 venäläisten tuhoamaksi. Kun venäläiset jälleen suuntasivat kohti Keuruuta alkukesästä 1714, Herpmanin veljekset asettuivat paikallisen vastarinnan johtoon. He kaivauttivat kuusi metriä leveän Ketveleen kannaksen poikki vallihaudan ja pystyttivät sen toiselle reunalla rintavarustuksen. Ketveleen kannaksen kautta kulki ainoa maayhteys niemellä sijaitsevalle Keuruun kirkolle, ja venäläisten oli tultava sitä kautta. Tällä vallituksella käytiinkin sitten keuruulaisten ja venäläisten välinen kahakka. Taistelun aikana keuruulaisilta loppuivat ammukset, mutta he käyttivät kiviä ja puita aseena venäläisiä vastaan. Ei ole tietoa kumman osapuolen voittoon kahakka päättyi, mutta venäläiset joutuivat kuitenkin poistumaan Keuruun kirkonkylästä.


title: Herpmanin veljekset

text: Herpmanin veljekset johtivat tämän jälkeen pienimuotoista sissisotaa venäläisiä vastaan. Keuruun seutu oli sopivaa tällaista sodankäyntiä varten, sillä tiettömän alueen maasto oli mäkistä ja järvistä ja täynnä suuria koskemattomia metsäalueita. Vähän ennen joulua 1715 sissit hyökkäsivät Längelmäellä Vilkkilän ja Länkipohjan kylien välillä venäläisten huoltokuormaston kimppuun ja saivat saaliikseen kolme kuormaa kuparisia plootuja.


title: Herpmanin veljekset

text: Onnistuneen iskun jälkeen sissit asettuivat Keuruulle Ampialan taloon. Talo sijaitsi korkealla harjulla, ja sieltä oli hyvä näkyvyys lähiympäristöön. Sissit asettivat vartijan "Jylkynkello"-nimiselle kalliopaadelle, joka liikkui pienen napakiven päällä. Vartija saattoi tehdä hälytyksen astumalla kalliopaaden päälle ja heiluttamalla sitä, jolloin syntyi voimakas jylisevä ääni.


title: Herpmanin veljekset

text: Sissit viettivät talossa joulun ja vuodenvaihteen tienoon. Heidän joukkoonsa kuulunut Keuruun lukkari ja entinen ylioppilas Nils Lätt herätti vuodenvaihteen tienoilla levottomuutta kerrottuaan näkemästään enneunesta. Gabriel Herpman kuittasi kuitenkin koko asian toteamalla: "Joka unia uskoo, se tuulia takaa ajaa".


title: Herpmanin veljekset

text: Venäläiset onnistuivat varhain aamulla 29. joulukuuta 1715 tekemään yllätyshyökkäyksen Ampialan taloon ja yllättämään siellä majailleet sissit. Jylkynpaadella ollut vartija ei ehtinyt tehdä hälytystä vaan juoksi hyökkääjien edellä taloon. Perimätiedon mukaan venäläisten oppaana oli turkulainen noita Kuuliais-Tapani. Johan ja Gustaf Herpman saivat surmansa taistelussa ja Gabriel Herpman otettiin vangiksi mutta hänet surmattiin kuitenkin pian. Viimeksi venäläiset sytyttivät Ampialan talon tuleen. Tuvan lakalle piiloutunut lukkari Nils Lätt onnistui kuitenkin sammuttamaan tulipalon tukahduttamalla sen mullan avulla. Tämän havaittuaan venäläiset palasivat taloon, surmasivat kiinni saamansa lukkarin ja sytyttivät talon uudelleen tuleen.


title: Herpmanin veljekset

text: Ampialan talossa oli oleskellut myös veljesten isä kirkkoherra Herpman tyttärineen, ja venäläiset kuljettivat heidät alkuvuodesta 1716 pois Keuruulta ensin Hämeenlinnaan ja sitten Helsinkiin ja edelleen Tallinnaan. Georg Herpman toimi saarnaajana Inkerinmaalla ja palasi takaisin Keuruulle 1722. Hän kuoli siellä 1729.


title: Herpmanin veljekset

text: Herpmanin veljeksille on pystytetty muistomerkit Keuruun Ampialaan 1929 sekä Ketveleen kannakselle 1928. Veljesten Ketveleen kannakselle rakentama varuskaivanto oli näkyvissä vielä 1800-luvun puolivälissä.


title: Herpmanin veljekset

text: Keuruulle on 1928 pystytetty heille muistokivi.


title: Jonatan Johansson (lumilautailija)

text: Jonatan Johansson (7. maaliskuuta 1980 Sollentuna – 12. maaliskuuta 2006 Lake Placid) oli ruotsalainen lumilautailija.


title: Jonatan Johansson (lumilautailija)

text: Johansson voitti maansa mestaruuden lumilautakrossissa kahdesti. Torinon olympialaisissa 2006 hän sijoittui samassa lajissa kahdenneksitoista. Maailmancupissa hänen parhaimmaksi sijoitukseksi jäi neljästoista tila niin ikään lumilautakrossissa Bad Gasteinissa tammikuussa 2006.


title: Jonatan Johansson (lumilautailija)

text: Johansson kuoli Lake Placidin maailmancup-kilpailussa maaliskuun puolivälissä 2006. Hän menehtyi epäonnistuneen hypyn jälkeisessä alastulossa saamiinsa vammoihin.


title: Domna Huovinen

text: Domna Hilipäntytär Huovinen (o.s. Karhunen; 20. tammikuuta 1878 Vuokinsalmi, Vuokkiniemi – 18. toukokuuta 1963 Suomussalmi) oli vienankarjalainen runonlaulaja ja itkuvirsien taitaja.


title: Domna Huovinen

text: Domna Huovinen syntyi Venäjän puolella Vuokinsalmen kylässä mutta muutti Suomeen 1895 avioiduttuaan Suomussalmen Kuivajärveltä kotoisin olleen Hilippä Huovisen (1873-1947) kanssa. Domna Huovinen itki itkuvirsiä Kuivajärven ja Hietajärven vienankarjalaiskylien häissä ja hautajaisissa 1950-luvulle saakka. Huovisen runonlausuntaa tallensi 1950-luvulla muistiin muun muassa Erkki Ala-Könni.


title: Domna Huovinen

text: Domna Huovinen on haudattu Kuivajärven Kalmosaareen. Kuivajärven kylässä sijaitsee myös runonlaulajien muistoksi 1964 rakennettu kylän kokoontumispaikkana ja retkeilymajana toimiva Domnan pirtti.


title: Lee Hall

text: Lee Hall (s. 1966) on brittiläinen näytelmäkirjailija ja käsikirjoittaja. Hänen menestysteoksensa on sekä elokuvana "Billy Elliot" (2000) että musikaalina "Billy Elliot the Musical" (2005) tunnettu tarina pojan balettitanssijahaaveesta keskellä Britannian vuosien 1984–1985 kaivoslakkoa. Hall sai elokuvakäsikirjoituksesta Oscar- ja Bafta-ehdokkuudet.


title: Lee Hall

text: Hallin näytelmistä on suomeksi toteutettu useissa teattereissa myös "Cooking with Elvis" nimillä "Elviksen keittiössä" tai "Elviksen keittiö", sekä "Spoonface Steinberg" nimillä "Kuunaama Steinberg" ja "Spoonface".


title: Flushing Meadows–Corona Park

text: Flushing Meadows–Corona Park myös Flushing Meadow Park tai Flushing Meadows Park on New Yorkissa, Pohjois-Queensissa sijaitseva puisto. Se sijaitsee Long Island Expresswayn ja Grand Central Parkwayn risteyksessä ja on New Yorkin toiseksi suurin puisto Bronxissa sijaitsevan Pelham Bay Parkin jälkeen.


title: Flushing Meadows–Corona Park

text: Puisto perustettiin vuoden 1939 maailmannäyttelyä varten ja se toimi toistamiseen maailmannäyttelyn järjestämispaikkana vuosina 1964–1965. Puiston pinta-ala on noin 5 km² ja se perustettiin entiselle jättömaalle.


title: Flushing Meadows–Corona Park

text: Yhdysvaltain avoin tennisturnaus pelataan Flushing Meadows Parkissa sijaitsevilla kentillä, kuten Arthur Ashe -stadionilla. Lisäksi baseball-joukkue New York Metsin kotistadion sijaitsee Flushing Meadows Parkissa. Vuonna 2008 puistossa avattiin vesiurheilukeskus, jossa on olympiakokoinen uima-allas ja NHL-koon jääkiekkokaukalo.


title: Edvard Hämäläinen

text: Edvard ”Eetu” Hämäläinen (18. tammikuuta 1864 Rautalampi – 4. syyskuuta 1908 Viipuri) oli suomalainen kansakoulunopettaja ja runoilija. Hän käytti nimimerkkejä "Lohipoika" ja "Eetu Lohipoika".


title: Edvard Hämäläinen

text: Hämäläisen isä oli seppä Antti Hämäläinen. Hän valmistui kansakoulunopettajaksi Jyväskylän seminaarista vuonna 1887 ja toimi sitten opettajana Viipurissa.


title: Työasema

text: Työasema on käyttöjärjestelmällä varustettu mini- tai mikrotietokone, joka on tarkoitettu henkilökohtaiseen käyttöön ja työskentelyyn. Alun perin työasemalla tarkoitettiin tieteelliseen tutkimukseen ja vaativaan ammattikäyttöön, kuten graafiseen tai CAD-suunnitteluun valjastettua järjestelmää, joka oli usein Unix- tai RISC-asema. Tällaiset työasemat olivat tehokkaampia kuin aikansa kotitietokoneet, ja niiden prosessori, grafiikkaominaisuudet, muistinhallinta ja moniajokyky olivat kehittyneempiä.


title: Työasema

text: Nykyään työasema on mikä tahansa LAN-verkkoon kytkettävissä oleva ja itsenäisesti toimiva henkilökohtainen tietokone yrityskäytössä erotuksena palvelinkoneesta eli "serveristä" . Vieläkin laajemmassa merkityksessä työasema on synonyymi pöytäkotelossa toimitettavalle tietokonejärjestelmälle toimisto- tai kuluttajakäyttöön erotuksena kannettavista ja pelikäyttöön tarkoitetuista tietokoneista.


title: Työasema

text: Xerox Alto (1973) työasema oli ensimmäinen, jossa yhdistyivät tietokonehiirellä ohjattu graafinen käyttöliittymä, Ethernet-verkkoliittymä ja vaihdettavat massamuistit.


title: Työasema

text: Tektronix 4010 ja Tektronix 4014 olivat 1970- ja 1980-luvuilla käytettyjä CAD-työasemia.


title: Wisam al-Abdi

text: Wisam al-Abdi ("myös Wissem Abdi", , s. 2. huhtikuuta 1979 Bouthedi) on tunisialainen uransa lopettanut jalkapalloilija. Puolustajana pelannut el-Abdi edusti Tunisian pääsarjassa CS Sfaxienia ja Espérancea. Hän voitti uransa aikana kolme Tunisian mestaruutta.


title: Wisam al-Abdi

text: Al-Abdi aloitti uransa CS Sfaxienissa vuonna 2000, jossa hän pelasi aina vuoteen 2006 asti, voittaen muun muassa Tunisian mestaruuden vuonna 2005. Al-Abdi siirtyi Egyptiin Zamalekiin tammikuussa 2007 ja allekirjoitti sopimuksen vuoteen 2009 asti. Hän voitti joukkueensa kanssa Egyptin cupin vuonna 2008. Al-Abdi siirtyi kauden päätteeksi takaisin kotimaahansa tällä kertaa Espéranceen.


title: Wisam al-Abdi

text: Al-Abdi on pelannut Tunisian maajoukkueessa 11 ottelua ja tehnyt niissä yhden maalin. Hän oli mukana vuoden 2008 Afrikan-mestaruuskilpailuissa.


title: Ljubtšo Djakov

text: Ljubtšo Djakov (s. 17. toukokuuta 1954) on bulgarialainen pistooliampuja.


title: Ljubtšo Djakov

text: Ljubtšo Djakov on saavuttanut olympialaisissa pronssia 50 m vapaapistoolissa Moskovassa 1980. Lisäksi hän on saavuttanut MM-kilpailuissa 10 m ilmapistoolilla Santo Domingossa 1981 joukkuekultaa ja henkilökohtaista hopeaa, sekä Budapestissa 1987 henkilökohtaista ja joukkuepronssia.


title: Dunkerquen evakuointi

text: Dunkerquen evakuointi, koodinimeltään operaatio Dynamo, oli liittoutuneiden toisessa maailmansodassa 26. toukokuuta – 4. kesäkuuta 1940 suorittama evakuointioperaatio, jossa Dunkerquen () rannalta Ranskasta kuljetettiin kaikkiaan yli 338 226 sotilasta kanaalin yli Isoon-Britanniaan. Jo ennen varsinaista operaatiota oli 26. toukokuuta 1940 kello 24 mennessä siirretty 27 936. Aikaisemmin siirrettyjen ja operaation yhteydessä siirrettyjen kokonaismäärä oli 366 162, mistä liittolaisia oli 139 911. Kokonaisevakuointi avorannoilta koski 98 671 sotilasta. Muut evakuoitiin aallonmurtajilta ja satamista.


title: Dunkerquen evakuointi

text: Britit ja ranskalaiset joukot olivat joutuneet saksalaisten piirittämiksi Dunkerquen taistelussa. Winston Churchill kutsui saarroksiin joutumista pahimmaksi sotilaalliseksi tappioksi vuosisatoihin.


title: Dunkerquen evakuointi

text: Saksalaiset käynnistivät 10. toukokuuta hyökkäyksen Alankomaita, Belgiaa ja Ranskaa vastaan. Sen seurauksena noin 400 000 liittoutuneiden sotilasta jäi saarroksiin Dunkerquen alueelle Saksan 2. panssaridivisioonan päästyä Englannin kanaalin rannikolle Abbevillessä.


title: Dunkerquen evakuointi

text: Motti kiristyi nopeasti, kunnes Adolf Hitler määräsi 24. toukokuuta panssarit pysähtymään. Käsky mahdollisti Britannian siirtoarmeijan evakuoimisen. Vaikka käsky peruutettiin illalla 26. toukokuuta, liittoutuneet ehtivät järjestää puolustuksensa ja käynnistää evakuoinnin.


title: Dunkerquen evakuointi

text:
Ensimmäisenä päivänä saatiin evakuoitua vain 7 000 liittoutuneiden sotilasta, mutta yhdeksäntenä päivänä jo yli 338 000 miestä oli saatu pelastetuksi 860 aluksella, joiden joukossa oli jopa aivan pieniä kalastusveneitä.
Kommodori Stephen Wentworth Roskillin kirjasarjan "The War at Sea, 1939–1945" ensimmäisessä osassa esittämän mukaan yhteensä 848 brittiläistä ja liittoutuneiden alusta osallistui evakuointiin. Yhdistyneen kuningaskunnan sotaministeriön kuljetusosaston mukaan aluksia oli 1 040, missä ei ole mainittu ranskalaisten osuutta täysin. Richard Collier pääsi vuonna 1961 julkaistussa teoksessaan "The Sands of Dunkirk" alustavaan tarkentamattomaan määrään 1 210 kaikkien osalta, mikä lienee vähäinen.


title: Dunkerquen evakuointi

text:
Samalla liittoutuneiden sotalaivat ja Yhdistyneen kuningaskunnan ilmavoimat pitivät saksalaista jalkaväkeä ja Luftwaffea loitolla. Myös kaksi ranskalaista divisioonaa jäi suojelemaan evakuointia, mutta joutui pian vangeiksi. BBC ilmoitti 4. kesäkuuta kenraali Harold Alexanderin tarkistaneen rannan moottoriveneellä ja siten varmistaneen, ettei kukaan ollut jäänyt rannalle laivojen lähtiessä paluumatkalle.
Eniten sotilaita evakuoitiin 30. toukokuuta – 31. toukokuuta, 68 014 sekä 1. kesäkuuta, 64 429. Rannoilta evakuoitiin sumuisena toukokuun 30:ntena 29 512. Satamista evakuoitiin eniten 1. kesäkuuta, kun Richthofenin komentamien Saksan ilmavoimien hyökkäys oli kovimmillaan, 47 081.


title: Dunkerquen evakuointi

text: Vaikka operaatiossa onnistuttiin pelastamaan suurin osa sotilaista, joitakin tuhansia ranskalaisia jäi silti vangeiksi ja vetäytyvien joukkojen oli hylättävä kaikki raskas kalusto ja ajoneuvot.


title: Dunkerquen evakuointi

text: Kuninkaallinen laivasto menetti kuusi hävittäjää: "HMS Grafton", "HMS Grenade", "HMS Wakeful", "HMS Basilisk", "HMS Havant" ja "HMS Keith". Ranskan laivasto menetti kolme hävittäjää: "Bourrasque", "Siroco" ja "Foudroyant". Näiden lisäksi 19 hävittäjää vaurioitui.


title: Dunkerquen evakuointi

text: Evakuointiin osallistuneista matkustaja-aluksista kahdeksan upposi ja yhdeksän vauroitui. Siviilialuksilta ja kauppalaivoilta kuoli 125 ja haavoittui 81. Roskill ilmoittaa 848 laivasta menetetyiksi 235 suorassa vihollisten toiminnassa ja muista syistä. Yhdistyneen kuningaskunnan sotaministeriön mukaan tappiot olisivat olleet vain vain 121.


title: Dunkerquen evakuointi

text: Ilman Kuninkaallisten ilmavoimien tukea liittoutuneiden tappiot olisivat olleet vielä suurempia, eikä operaatio olisi todennäköisesti edes onnistunut. Ilmavoimien evakuointia tukeneista 32 laivueesta puolet, 16, oli samanaikaisesti jatkuvasti mukana. Ne ilmoittivat lentäneensä yhdeksässä vuorokaudessa 4 822 tuntia 101 sotalennolla sekä tuhonneensa 265 vihollisen lentokonetta. Laivasto ilmoitti tuhonneensa 35 ja vaurioittaneensa pahasti 21 vihollisen lentokonetta. Ilmavoimilla oli 30. toukokuuta Etelä-Englannissa korjauksia vaatimattomia nousukuntoisia lentokoneita enää 283 ja niihin 362 taistelulentäjää. Ilmavoimien kokonaistappioiksi laskettiin 177 lentokonetta yhdeksässä vuorokaudesssa, joista 106 oli hävittäjiä.


title: Dunkerquen evakuointi

text: Saksan ilmavoimien osalta majuri Lionel Ellis ilmoittaa teoksessaan "The War in France and Flanders, 1939–1940" tuhoutuneeksi tai vaurioituneeksi 240 lentokonetta yhdeksässä vuorokaudessa. Eteläafrikkalainen David Divine ilmoittaa kirjassaan "The Nine Days of Dunkirk" vaurioituneiden tai tuhoutuneiden määräksi vain 156. Luftwaffen oma sisäiseen käyttöön tarkoitettu tappioluettelo antaa lentäjien kaatuneiden ja kadonneeiden yhteismääräksi 727 kymmenen päivän aikana 21. toukokuuta ennen operaatiota ja 31. toukokuuta saakka 727, mistä voidaan arvoida, että operaation yhdeksän päivän aikana myös lentokonetappiot olisivat olleet suuret.


title: Dunkerquen evakuointi

text: Dunkerquen onnistuneen evakuoinnin seurauksena englantilaisten taistelumotivaatio nousi selvästi. 4. kesäkuuta Winston Churchill puhui parlamentin alahuoneelle vannoen muun muassa seuraavasti:


title: Saber Ben Frej

text: Saber Ben Frej (, s. 3. heinäkuuta 1979 Karkar, Tunisia) on tunisialainen entinen jalkapalloilija. Hänen pelipaikkansa oli oikea laitapuolustaja. Joulukuusta 2011 lähtien Ben Frej on työskennellyt Étoile Sahelin urheiluneuvonantajana.


title: Saber Ben Frej

text: Ben Frejin ura alkoi ES Zarzisin paidassa vuonna 2002, josta hän siirtyi yhden kauden jälkeen ES Saheliin vuonna 2003. Joukkueen riveissä Ben Frej voitti ensimmäisen mestaruutensa kaudella 2004–2005, joukkueen juhliessa Tunisian cupia. Sittemmin hän saavutti suurta menestystä vuosina 2005–2007 voittaen joukkueen kanssa muun muassa Tunisian liigamestaruuden, Tunisian liigacupin ja Afrikan Mestarien liigan. Samoina aikoina Ben Frej onnistui myös maalinteossa useasti puolustavasta roolista huolimatta. Kaudella 2006–2007 hän teki viisi maalia 20 ottelussa ja seuraavalla kaudella peräti yhdeksän maalia 13 ottelussa, jolloin Ben Frej siirtyi kesken kauden Ranskaan Le Mansiin tammikuussa 2008.


title: Saber Ben Frej

text: Ura ranskalaisseurassa alkoi kohtuullisesti pelaten ensimmäisellä kokonaisella kaudellaan 11 ottelua, mutta hän kärsi samalla loukkaantumisista. Kaudella 2009-2010 Ben Frej jäi tyysti ilman peliaikaa riitaannuttuaan molempien valmentajiensa kanssa ja hänet vapautettiin Le Mansista tammikuussa 2010.


title: Saber Ben Frej

text: Kesäkuussa 2010 Ben Frej siirtyi kotimaahansa Hammam-Sousseen. Hän pelasi joukkueessa yhden kauden, jonka jälkeen päätti uransa.


title: Saber Ben Frej

text: Ben Frej pelasi maajoukkueessa vuosina 2004-2008 yhteensä 14 ottelua ja teki ensimmäisen maalinsa 11. lokakuuta 2008 MM-karsintaottelussa Seychellejä vastaan. Hän edusti maataan yksissä arvokisoissa vuoden 2008 Afrikan-kisoissa.


title: Valfrid Paavo-Kallio

text: Valfrid Paavo-Kallio (1887 – 27. lokakuuta 1908 Hyvinkää) oli suomalainen kirjakauppias ja kirjailija.


title: Valfrid Paavo-Kallio

text: Paavo-Kallion vanhemmat olivat kansakoulunopettaja Esaias Paavo-Kallio ja Hanna Haavisto. Isä Esaias oli sosialisti ja kristillinen saarnaaja joka tunnettiin kirjailijanimellä Esa Paavo-Kallio.


title: Valfrid Paavo-Kallio

text: Valfrid Paavo-Kallio perusti 1905 Hyvinkään ensimmäisen kirjakaupan ja piti sitä aina kuolemaansa syksyllä 1908 saakka.


title: Valfrid Paavo-Kallio

text: Valfrid Paavo-Kallion ja hänen vaimonsa Adele Seppälän poika Toivo Valfrid Valentin (T. W.) Paavonkallio (1908–1980) oli toimittaja, Hyvinkään Uutiset-lehden perustaja ja kirjailija.


title: T. W. Paavonkallio

text: Toivo Valfrid Valentin (T. W.) Paavonkallio (18. maaliskuuta 1908 Nurmijärvi – 22. elokuuta 1980 Hyvinkää) oli suomalainen toimittaja ja kirjailija.


title: T. W. Paavonkallio

text: Paavonkallion vanhemmat olivat kirjakauppias, kirjailija Valfrid Paavo-Kallio ja Adele Seppälä. Hänen isoisänsä oli isokyröläinen kansakoulunopettaja ja kansanperinteen kerääjä Esa Paavo-Kallio. Jäätyään orvoksi jo pienenä Paavonkallio vietti lapsuutensa ja nuoruutensa isoisänsä luona. Hän kävi kansakoulun ja ryhtyi toimittajaksi jo 18-vuotiaana. Paavonkallio työskenteli aluksi Hyvinkään Sanomat-lehdessä ja sittemmin muun muassa Salon Sanomissa ja Lapin Kansassa. Vuonna 1953 hän perusti oman Hyvinkään Uutiset-nimisen lehden ja johti sitä aina eläkkeelle jäämiseensä saakka 1969. Paavonkallio harrasti kotiseututoimintaa ja hän vaikutti myös siihen että Rautatiemuseo saatiin Hyvinkäälle.


title: Gerhard Petritsch

text: Gerhard Petritsch (s. 2. syyskuuta 1940) on itävaltalainen pistooliampuja.


title: Gerhard Petritsch

text: Gerhard Petritsch on saavuttanut olympialaisissa pronssia 25 m olympiapistoolissa Moskovassa 1980. Lisäksi hän on saavuttanut MM-kilpailuissakin pronssia samassa lajissa Soulissa 1978.


title: Puolialkuluku

text: Puolialkuluku on sellainen luonnollinen luku, jolla on tasan 2 alkutekijää mukaan lukien monikerrat. Puolialkulukuja ovat siis esimerkiksi formula_1 ja kaikki alkulukujen neliöt.


title: Puolialkuluku

text: Yleisesti, luvun sanotaan olevan "k"-puolialkuluku jos sillä on tasan "k" alkutekijää monikerrat mukaan laskien. 1-puolialkuluvut ovat siis tavalliset alkuluvut. Mikäli puhutaan vain puolialkuluvuista ilman etuliitettä, tarkoitetaan 2-puolialkulukuja.


title: Puolialkuluku

text: Pienin "k"-puolialkuluku on aina formula_2, sillä se on pienin luku jolla on "k" alkutekijää.


title: Kat Von D

text: Katherine von Drachenberg (s. 8. maaliskuuta 1982), joka tunnetaan paremmin nimellä Kat Von D, on yhdysvaltalainen tatuoija, malli ja televisiopersoona. Hänet tunnetaan parhaiten televisiosarjoista "Miami Ink" ja "LA Ink". Hänellä on myös meikkilinja, joka lanseerattiin vuonna 2008.


title: Kat Von D

text: Drachenberg syntyi Monterreyssa, Meksikossa. Hänen vanhempansa René Drachenberg ja Sylvia Galeno ovat syntyisin Argentiinasta. Drachenbergin ollessa nelivuotias perhe muutti kalifornialaiseen Coltonin kaupunkiin Yhdysvalloissa. Hänellä on sisar nimeltä Karoline ja veli nimeltä Michael. Hän aloitti kuusivuotiaana klassisen pianon soiton ja onkin kertonut arvostavansa runsaasti muun muassa Ludvig van Beethovenia.


title: Kat Von D

text: Drachenberg on sanonut latinokulttuurin olleen hänelle merkittävä inspiraationlähde hänen ryhtyessään kiinnostumaan piirtämisestä ja tatuoinneista. Hän otti ensimmäisen tatuointinsa 14-vuotiaana ja lopetti koulun 16-vuotiaana ryhtyäkseen ammattimaiseksi tatuointiartistiksi.


title: Kat Von D

text: Vuonna 1998 Von D alkoi työskennellä tatuointiliikkeessä, jonka nimi oli Sin City Tattoo. Samoihin aikoihin hän tapasi ex-miehensä Oliver Peckin ja alkoi vakituisen työnsä ohella työskennellä tämän tatuointiliikkeessä Elm Street Tattoossa Dallasissa, Texasissa.


title: Kat Von D

text: Von D:tä pyydettiin työskentelemään tatuointiliikkeeseen Ink in Miami, kun vakituinen taiteilija Darren Brass tarvitsi sairauslomaa. Hän esiintyi "Miami Ink" -sarjan neljällä ensimmäisellä tuotantokaudella ennen kuin riitaantui Ami Jamesin kanssa, minkä seurauksena häntä pyydettiin jättämään ohjelma.


title: Kat Von D

text: Von D ryhtyi pian tekemään omaa ohjelmaansa "LA Ink", joka kuvasi hänen elämäänsä High Voltage Tattoo -tatuointiliikkeessä Hollywoodissa. Vuonna 2007 hän teki Guinnessin maailmanennätyksen tehtyään yksin eniten tatuointeja vuorokaudessa; 24 tunnin aikana hän teki jopa 400 tatuointia. Koko tuotto, 32 000 dollaria, meni sokeutuvia lapsia tukevalle järjestölle Vitamin Angels. Kesäkuussa 2008 Von D:n ennätyksen rikkoi hänen ex-puolisonsa Oliver Peck 415 tatuoinnillaan, ja saman vuoden lokakuussa tittelin vei arizonalainen Hollis Cantrell 801 tatuoinnin määrällä. "LA Inkiä" tehtiin neljä tuotantokautta ennen kuin sarja päätettiin lopettaa vuonna 2011. Von D ilmoitti peruuntumisesta Twitterissä toteamalla, että oli päättänyt lopettaa sarjan teon.


title: Kat Von D

text: Von D:n ensimmäinen kirja, "High Voltage Tattoo", joka kertoi hänen tatuointiliikkeestään, ilmestyi tammikuussa 2009 ja ylsi kuudenneksi "The New York Timesin" bestseller-listalla. Kirja sisälsi muun muassa hänen lapsuudenaikaisia piirustuksiaan ja tatuointeja, joita ei ollut aiemmin julkaistu. Toinen kirja "Tattoo Chronicles" julkaistiin vuonna 2010. Se oli päiväkirja, joka kuvasi vuotta hänen elämästään.


title: Kat Von D

text: Vuonna 2008 Von D lanseerasi meikkimerkin Sephoralle. Häneltä on ilmestynyt uusi mallisto joka vuosi, ja hän on laajentanut myös hajuvesiin. Hän aloitti myös tatuointitapahtuman ja musiikkifestivaalin MusInk, jota on järjestetty vuodesta 2008 lähtien.


title: Kat Von D

text: Von D avasi syyskuussa 2010 liikkeensä viereen taidegallerian ja kaupan nimeltä Wonderland Gallery.


title: Kat Von D

text: Von D on tehnyt myös useita televisioesiintymisiä, ja hän on tullut hyvin tunnetuksi tatuoidusta imagostaan. Hänellä on tatuointeja myös kasvoissaan, ja hän onkin ilmoittanut haluavansa peittää koko kehonsa tatuoinneilla.


title: Kat Von D

text: Kat Von D lauloi suomalaisen The 69 Eyes rock-yhtyeen kappaleessa "Rosary Blue", joka on mukana yhtyeen vuoden 2012 albumin "X" iTunes-latauksien bonusraitana ja vuoden 2013 kahdella CD-R-promosinglellä.


title: Kat Von D

text: Von D oli naimisissa tatuoija Oliver Peckin kanssa vuosina 2003–2007. Myöhemmin hän ryhtyi seurustelemaan moottoripyöräyrittäjä ja televisiopersoona Jesse G. Jamesin kanssa. Elokuussa 2010 Von D vahvisti huhut heidän seurustelustaan, ja tammikuussa 2011 pari ilmoitti kihlauksestaan. Suhde päättyi lokakuussa 2011. Von D on ollut kihloissa kanadalaisen house-tuottaja Deadmau5in kanssa. Von D oli viimeksi parisuhteessa "Jackass" tähden Steve O:n kanssa. Pari erosi maaliskuussa vuonna 2016 kuukausien seurustelun jälkeen. Kat Von D on nykyisin naimisissa artisti Rafael Reyesin kanssa. Pari ilmoitti odottavansa esikoistaan toukokuussa 2018. Kat Von D:n ja Rafael Reyesin poikalapsi syntyi 29. marraskuuta 2018. Lapsi sai nimekseen Leafar Von Drachenberg Reyes.


title: Kat Von D

text: Von D on tatuoinut itseensä muun muassa yhtyeiden Misfits, HIM, Turbonegro, ZZ Top, AC/DC, Slayer ja Guns N' Roses logot, sekä sanan ”Slutallica”, joka on tyylitelty Metallican logon kaltaiseksi. Hän on esiintynyt Alkaline Trion musiikkivideossa ”Help Me” ja HIMin musiikkivideossa ”Killing Loneliness”. Muiksi musiikkisuosikeikseen hän on maininnut muun muassa Mars Voltan ja Selenan.


title: Kat Von D

text: Kat Von D on tatuoinut monia tunnettuja henkilöitä, muun muassa Fireball Ministry -yhtyeen laulajakitaristi Jim Rotan.


title: Kat Von D

text: Äskettäin hän tatuoi muotokuvan Mötley Crüe -kitaristi Mick Marsista entiseen miesystäväänsä Mötley Crüe -basisti Nikki Sixxiin, joka halusi ottaa kuvan kunnioitukseksi kitaristia sekä pitkäaikaista ystäväänsä kohtaan.Kat Von D on ikuistettu yhtyeen Eagles of Death Metal kappaleeseen ”High Voltage”, joka nimettiin Von D:n liikkeen mukaan ja joka löytyy yhtyeen albumilta "Heart On". Yhtyeen jäsen Jesse Hughes kertoi kirjoittaneensa kappaleen, koska Von D on hänen mielestään ”tyttö, jolla on oikea asenne”.


title: 4Radio

text: 4Radio Oy oli vuosina 2006–2009 toiminnut radio- ja televisiotoimintaan keskittynyt yritys. Yrityksen pääkonttori sijaitsi Helsingin keskustassa. 4Radio Oy omistamia radiokanavia olivat Classic Radio, Radio ClubFM, Spiidi FM, Nappularadio ja RomantikFM.


title: 4Radio

text: ClubFM toimi lyhytaikaisilla toimiluvilla mm. pääkaupunkiseudulla sekä internetissä. Se aloitti vuoden 2007 alussa, ja sen ohjelmisto koostui pääasiassa tanssi- ja diskomusiikista. ClubFM lopetettiin alkuvuodesta 2009..


title: 4Radio

text: Marraskuussa 2008 taustayhtiön toimitusjohtaja tuomittiin törkeästä petoksesta. Seuraavan vuoden elokuussa Classic Radio menetti toimilupansa. 4Radio Oy lopetti Classic Radion toiminnan syyskuussa 2009 ja myi sen Classicus Oy:lle.


title: Saïf Ghezal

text: Saïf Ghezal (, Saïf Ghzal, s. 30. kesäkuuta 1981 M'saken) on tunisialainen jalkapalloilija, pelipaikaltaan puolustaja. Hän edustaa Sveitsin pääsarjassa pelaavaa Thunia.


title: Saïf Ghezal

text: Ghezal aloitti jalkapalloilun nuorena muutettuaan M'sakenista Sousseen, jossa hän liittyi 9-vuotiaana Étoile Sahelin junioreihin. Ghezal nousi junioreissa vakiopuolustajiin ja sai pian kutsun edustusjoukkueeseen vuonna 2001. Muutaman kauden jälkeen hän nousi Sahelin vakiopuolustajiin, erityisesti voitettuaan Afrikan Cup-voittajien cupin vuonna 2003. Sittemmin Ghezal on voittanut muun muassa Tunisian liigacupin, Tunisian mestaruuden ja Afrikan Mestarien liigan.


title: Saïf Ghezal

text: Vuoden 2008 tammikuussa hän siirtyi kahden ja puolen vuoden sopimuksella Sveitsiin BSC Young Boysien riveihin. Ghezal kuului joukkueen vakiopuolustajiin, mutta päätti siirtyä lähes kahden ja puolen kauden jälkeen saudiarabialaiseen Al-Ahliin joulukuussa 2009. Ghezal allekirjoitti puolentoista vuoden sopimuksen.